<p>নারায়ণগঞ্জের রূপগঞ্জ, আড়াইহাজার , সোনারগাঁসহ বিভিন্ন উপজেলায় দিন দিন উদ্বেগজনক বাড়ছে মাদক ব্যবসা। গাঁজা, ইয়াবা, ফেনসিডিলসহ, স্কফ সিরাপসহ বিভিন্ন ধরনের মাদকের অবাধ কেনাবেচায় একাধিক পাড়া-মহল্লা এখন কার্যত মাদককারবারিদের অভয়ারণ্যে পরিণত হয়েছে। অথচ প্রশাসনের কার্যকর কোনো তৎপরতা না থাকায় সাধারণ মানুষের মধ্যে চরম আতঙ্ক ও ক্ষোভ বিরাজ করছে।</p>

<p>স্থানীয় সূত্রে জানা গেছে, নারায়ণগঞ্জের, রূপগঞ্জ, আড়াইহাজার সোনারগাঁ, বন্দর, সিদ্ধিরগঞ্জ, ফতুল্লা এবং নারায়ণগঞ্জ সদরের বিভিন্ন এলাকায় প্রকাশ্যেই মাদক বেচাকেনা চলছে। দিনের আলো হোক বা রাতের আঁধার&mdash;সব সময়ই সক্রিয় রয়েছে মাদক সিন্ডিকেট। একাধিক যুবক এবং কিশোর মাদকের ভয়াল থাবায় জড়িয়ে পড়ছে, নষ্ট হচ্ছে পরিবার ও সমাজব্যবস্থা।</p>

<p>নাম প্রকাশে অনিচ্ছুক একাধিক বাসিন্দা জানান, মাদক ব্যবসায়ীদের বিরুদ্ধে কেউ মুখ খুললে হুমকি, ভয়ভীতি এমনকি হামলার ঘটনাও ঘটছে। অনেক সময় স্থানীয় প্রভাবশালী মহলের ছত্রছায়ায় এই মাদক কারবার পরিচালিত হওয়ায় সাধারণ মানুষ প্রতিবাদ করতেও সাহস পাচ্ছে না।</p>

<p>অভিযোগ উঠেছে, মাঝেমধ্যে দু-একটি ছোটখাটো অভিযান চালিয়ে দায়সারা হলেও মূল হোতারা থেকে যাচ্ছে ধরাছোঁয়ার বাইরে।</p>

<p>ফলে প্রশাসনের নীরব ভূমিকায় মাদককারবারিরা আররো বেপরোয়া হয়ে উঠছে বলে মনে করছে সচেতন মহল।<br />
এ বিষয়ে বিএনপি চেয়ারম্যান তারেক রহমান এবং স্থানীয়&nbsp; জনপ্রতিনিধিরা বিভিন্ন সভা সমাবেশে আশ্বাস দেন, নির্বাচিত হওয়ার পর তারা মাদকের জিরো টলারেন্স দেবেন। প্রশাসনের দায়িত্বশীলদের সঙ্গে যোগাযোগ করা হলে মাদকবিরোধী অভিযান চলমান বলে মন্তব্য করেন। নারায়ণগঞ্জবাসীর দাবি- অবিলম্বে নিয়মিত ও সাঁড়াশি অভিযান চালিয়ে মাদক সিন্ডিকেট ভেঙে দিতে হবে।</p>

<p>একই সঙ্গে মাদকের সঙ্গে জড়িতদের রাজনৈতিক বা সামাজিক পরিচয় যাই হোক না কেন&mdash;আইনের আওতায় আনার জোর দাবি জানান তারা।</p>

<p>সচেতন মহলের মতে, এখনই কার্যকর ব্যবস্থা না নিলে নারায়ণগঞ্জসহ সারাদেশে মাদক ভয়াবহতায় ভবিষ্যৎ প্রজন্মকে মারাত্মক বিপদের দিকে ঠেলে দেবে।</p>

<p><br />
কাওছার/ন্যাশনাল/এদিন</p>