<p>নারায়ণগঞ্জের সিদ্ধিরগঞ্জে তিনটি মোটরসাইকেলের ত্রিমুখী সংঘর্ষে রাতুল ইসলাম রবি (২১) নামে এক যুবক নিহত হয়েছেন।<br />
এ ঘটনায় অন্তত চারজন আহত হয়েছেন।</p>

<p>বুধবার (৭ জানুয়ারি) রাত ৯ টার দিকে সিদ্ধিরগঞ্জের মিজমিজি ক্যানেলপাড়সংলগ্ন ১০ পাইপ এলাকায় এ দুর্ঘটনা ঘটে।</p>

<p>নিহত রাতুল ইসলাম রবি মিজমিজি পাগলাবাড়ি এলাকার বাসিন্দা। তার বাবা মো. ফারুক। আহতদের মধ্যে হাবিব ও বিজয় নামে দুজনের পরিচয় নিশ্চিত হওয়া গেছে।</p>

<p>এ ছাড়া একটি মোটরসাইকেলে থাকা এক দম্পতি ও তাদের শিশুসন্তানও আহত হন, তবে তাদের পরিচয় তাৎক্ষণিকভাবে জানা যায়নি।</p>

<p>প্রত্যক্ষদর্শীদের ভাষ্য, জালকুড়ি অভিমুখে যাওয়ার সময় দ্রুতগতির তিনটি মোটরসাইকেলের মধ্যে মুখোমুখি সংঘর্ষ হয়।<br />
সংঘর্ষটি এতটাই ভয়াবহ ছিল যে ঘটনাস্থলেই একজনের মৃত্যু হয় এবং কয়েকজন গুরুতর আহত হন।</p>

<p>স্থানীয় বাসিন্দারা জানান, নিহত রবি ও তার সঙ্গে থাকা আরেকটি মোটরসাইকেল অত্যন্ত দ্রুতগতিতে চলছিল। একই সময় বিপরীত দিক থেকে শিশুসহ এক দম্পতি মোটরসাইকেলে করে ফিরছিলেন।</p>

<p>এ সময় মুখোমুখি সংঘর্ষের পর পেছন থেকে আসা আরেকটি মোটরসাইকেলও দুর্ঘটনায় জড়িয়ে পড়ে। এতে ত্রিমুখী সংঘর্ষের ঘটনা ঘটে।</p>

<p>দুর্ঘটনার পরপরই স্থানীয় লোকজন আহতদের উদ্ধার করে নারায়ণগঞ্জের বিভিন্ন হাসপাতালে নিয়ে যান।</p>

<p>তবে রাতুল ইসলাম রবিকে উদ্ধার করার আগেই তিনি ঘটনাস্থলে মারা যান।</p>

<p>সিদ্ধিরগঞ্জ থানার ভারপ্রাপ্ত কর্মকর্তা (ওসি) মোহাম্মদ আব্দুল বারিক ঘটনার সত্যতা নিশ্চিত করে বলেন,মোটরসাইকেলের মুখোমুখি সংঘর্ষে একজন নিহত হয়েছেন।দুর্ঘটনায় জড়িত দুটি মোটরসাইকেল জব্দ করা হয়েছে। ঘটনার বিষয়ে তদন্ত চলছে।</p>