<p>গাজীপুরের শ্রীপুর উপজেলায় অপহরণ মামলার দুই আসামিকে গ্রেপ্তার করতে আসা টাঙ্গাইল সদর থানা-পুলিশের ওপর হামলা হয়েছে। ডাকাত ও ভুয়া পুলিশ বলে প্রচার চালিয়ে আসামিদের স্বজনেরা পুলিশ সদস্যদের অবরুদ্ধ করে রাখেন এবং লোকজন জড়ো করে এই হামলা চালান।</p>

<p>একপর্যায়ে আসামিদের বাড়ির কয়েকজন নারী পুলিশ সদস্যদের হাতে কামড় দিয়ে হাতকড়াসহ দুই আসামিকে ছিনিয়ে নেন। এ ঘটনায় দুই থানার ১১ সদ্য আহত হয়েছেন। তাঁদের মধ্যে ছয়জন টাঙ্গাইল সদর থানার এবং পাঁচজন শ্রীপুর থানার পুলিশ সদস্য।</p>

<p>রোববার (১ মার্চ) রাতে উপজেলার গাজীপুর ইউনিয়নের নিজমাওনা গ্রামে এ ঘটনা ঘটে।<br />
দুই ঘণ্টা পর অতিরিক্ত পুলিশ গিয়ে অভিযান চালিয়ে ছিনিয়ে নেওয়া ওই দুই আসামিসহ চারজনকে গ্রেপ্তার করেছে। এ ছাড়া আহত পুলিশ সদস্যদের হাসপাতালে পাঠানো হয়। তাঁদের নাম জানা যায়নি।</p>

<p>অপহরণ মামলায় গ্রেপ্তার আসামিরা হলেন উপজেলার নিজমাওনা গ্রামের মনির হোসেনের ছেলে আদিল (২২) ও তাঁর বাবা মনির হোসেন (৫০)। অন্য দুজনের তাৎক্ষণিক নাম-পরিচয় জানা যায়নি।</p>

<p>মাওনা পুলিশ ফাঁড়ির ইনচার্জ মিজানুর রহমান বলেন, &lsquo;টাঙ্গাইল সদর থানার একটি অপহরণ মামলার পরোয়ানাভুক্ত দুই আসামিকে গ্রেপ্তার করতে টাঙ্গাইল সদর থানার ছয় সদস্যের একটি দল শ্রীপুরে আসে। এ সময় তাঁরা শ্রীপুর থানা-পুলিশের সহযোগিতা চান। পরে শ্রীপুর থানা-পুলিশের সহযোগিতায় টাঙ্গাইল সদর থানা-পুলিশ মাওনা গ্রামের আদিল ও তাঁর বাবা মনির হোসেনকে গ্রেপ্তার করে হাতকড়া পরিয়ে পুলিশের গাড়িতে তোলার চেষ্টা করে।&rsquo;</p>