<p>নারায়ণগঞ্জ সিটি করপোরেশনের প্রশাসক অ্যাডভোকেট সাখাওয়াত হোসেন খান বলেছেন, নারায়ণগঞ্জ একটি প্রাচীন ঐতিহ্যবাহী শহর, যা পরিকল্পিতভাবে তৈরি হওয়ার কথা ছিল, কিন্তু তা হয়নি। এর ফলে নাগরিকরা নানা সমস্যায় জর্জরিত। বৃহস্পতিবার (২ এপ্রিল) সিদ্ধিরগঞ্জের ৮ নং ওয়ার্ডে সড়ক ও ড্রেন সংস্কার কাজ পরিদর্শনকালে তিনি এ কথা বলেন।</p>

<p>প্রশাসক সাখাওয়াত হোসেন জানান, প্রধানমন্ত্রী তারেক রহমান তাঁকে নিয়োগ দিয়েছেন নাগরিক সমস্যার দ্রুত সমাধানের জন্য। তিনি বলেন, &ldquo;আজকের এই পরিদর্শনের মূল লক্ষ্য হল ভাঙ্গা-চুড়া রাস্তা সংস্কার করা। আশা করি কাজ দ্রুত শেষ হবে, এতে এলাকার মানুষের চলাফেরা সহজ হবে। রাস্তার সংস্কারের জন্য কেউ চাঁদা চাইলে পুলিশের মাধ্যমে ব্যবস্থা নেওয়া হবে।&rdquo;</p>

<p>মাদক ও কিশোর গ্যাং প্রসঙ্গে তিনি বলেন, &ldquo;একজন মাদকাশক্ত ব্যক্তি পরিবারের ধ্বংসের কারণ হতে পারে। সামাজিকভাবে মাদক, কিশোর গ্যাং ও চাঁদাবাজের বিরুদ্ধে প্রতিরোধ গড়ে তুলুন। কোনো বিচার নিজের হাতে নিবেন না; পুলিশকে জানাতে হবে।&rdquo;</p>

<p>ডেঙ্গু প্রতিরোধের বিষয়ে তিনি বলেন, &ldquo;এলাকা পরিষ্কার-পরিচ্ছন্ন রাখতে হবে। পানি তিন দিনের বেশি জমে থাকলে ডেঙ্গু মশা জন্মাবে। আমরা পরিষ্কার-পরিচ্ছন্নতার জন্য স্থানীয় কমিটি গঠন করেছি এবং তদারকি নিশ্চিত করা হবে। সবাই মিলে এলাকা থেকে ডেঙ্গুর উৎসগুলো ধ্বংস করতে হবে।&rdquo;</p>

<p>তিনি আরও বলেন, &ldquo;এলাকার সবাই মিলেমিশে কাজ করলে নারায়ণগঞ্জে শান্তির পরিবেশ ফিরে আসবে।&rdquo;</p>