<p>আসন্ন পবিত্র ঈদুল ফিতর&ndash;২০২৬ উপলক্ষে নেত্রকোনা জেলায় সার্বিক আইনশৃঙ্খলা পরিস্থিতি স্বাভাবিক রাখা এবং মানুষের নিরাপদ ঈদযাত্রা নিশ্চিত করতে পুলিশ প্রশাসনের উদ্যোগে এক গুরুত্বপূর্ণ মতবিনিময় সভা অনুষ্ঠিত হয়েছে।</p>

<p>শনিবার (৭ মার্চ) দুপুরে জেলা পুলিশ সুপারের কার্যালয়ের সম্মেলন কক্ষে এ সভা অনুষ্ঠিত হয়। এতে সভাপতিত্ব করেন নেত্রকোনা জেলার পুলিশ সুপার মো. তরিকুল ইসলাম।<br />
সভায় ঈদকে সামনে রেখে জেলার সার্বিক নিরাপত্তা ব্যবস্থা জোরদার, বিপণিবিতানগুলোতে ক্রেতাদের নির্বিঘ্নে কেনাকাটার পরিবেশ নিশ্চিত করা, মহাসড়ক ও আঞ্চলিক সড়কগুলোতে যানজট নিরসন এবং চাঁদাবাজি প্রতিরোধের বিষয়ে বিস্তারিত আলোচনা করা হয়।</p>

<p>এ সময় জেলার ব্যবসায়ী নেতৃবৃন্দ, পরিবহন মালিক সমিতি এবং শ্রমিক সংগঠনের প্রতিনিধিদের সঙ্গে পুলিশ সুপার সার্বিক নিরাপত্তা বিষয়ক বিভিন্ন দিক নিয়ে মতবিনিময় করেন এবং তাদের কাছ থেকে গুরুত্বপূর্ণ মতামত ও পরামর্শ গ্রহণ করেন।</p>

<p>মতবিনিময় সভাটি সঞ্চালনা করেন অতিরিক্ত পুলিশ সুপার (প্রশাসন ও অর্থ) রেজওয়ান আহমেদ (পিপিএম)। সভায় আরও উপস্থিত ছিলেন নেত্রকোনা সদর সার্কেলের অতিরিক্ত পুলিশ সুপার স্বজল কুমার সরকারসহ জেলা পুলিশের অন্যান্য ঊর্ধ্বতন কর্মকর্তারা।</p>

<p>এছাড়াও জেলার শীর্ষস্থানীয় ব্যবসায়ী নাজমুস শাহাদাৎ, মাহাবুব গাফ্ফার তোলনসহ ব্যবসায়ী ও পরিবহন খাতের বিভিন্ন সংগঠনের নেতারা সভায় অংশ নিয়ে তাদের মতামত ও পরামর্শ তুলে ধরেন।</p>

<p>সভায় বক্তারা বলেন, ঈদকে কেন্দ্র করে মানুষের যাতায়াত ও কেনাকাটার চাপ বেড়ে যায়। তাই সম্মিলিত উদ্যোগে নিরাপত্তা ও শৃঙ্খলা বজায় রাখতে পুলিশ প্রশাসন, ব্যবসায়ী এবং পরিবহন সংশ্লিষ্ট সকলের সমন্বিত ভূমিকা অত্যন্ত গুরুত্বপূর্ণ।</p>