<p>প্রধানমন্ত্রী তারেক রহমানের সভাপতিত্বে &lsquo;কৃষক কার্ড&#39; চালুর বিষয়ে আন্তঃমন্ত্রণালয় সভা অনুষ্ঠিত হয়েছে। &lsquo;ফ্যামিলি কার্ডের&rsquo; মতো কৃষকদের &lsquo;কৃষক কার্ড&rsquo; চালু করছে সরকার। এ নিয়ে দ্রুতই শুরু হতে যাচ্ছে পাইলট প্রকল্প।</p>

<p>সোমবার (২৩ ফেব্রুয়ারি) দুপুরে মন্ত্রিপরিষদ বিভাগের সম্মেলন কক্ষে কৃষকের উৎপাদিত ফসলের ন্যায্যমূল্য নিশ্চিতকরণের লক্ষ্যে &#39;কৃষক কার্ড&#39; চালুর বিষয়ে আন্তঃমন্ত্রণালয় সভা অনুষ্ঠিত হয়।</p>

<p>মন্ত্রিপরিষদ বিভাগ থেকে বেরিয়ে আসার সময় উপস্থিত সাংবাদিকদের প্রশ্নের জবাবে এই নিয়ে কথা বলেন তথ্য ও সম্প্রচারমন্ত্রী জহির উদ্দিন স্বপন।</p>

<p>কৃষক কার্ড দেওয়ার বিষয়ে বিএনপির নির্বাচনি প্রতিশ্রুতির কথা তুলে ধরে তথ্যমন্ত্রী বলেন, &lsquo;নীতিগতভাবে বহু আগেই এটি তাদের সিদ্ধান্ত। এখন বাস্তবায়নের জন্য প্রথম বৈঠক করেছেন প্রধানমন্ত্রী।&rsquo;</p>

<p>জহির উদ্দিন স্বপন বলেন, &lsquo;ইনশাআল্লাহ, যত দ্রুত সম্ভব ফ্যামিলি কার্ডের মতো কৃষক কার্ডের পাইলট প্রকল্প শুরু হতে যাচ্ছে।&rsquo;</p>

<p>কৃষক কার্ডের পাইলট প্রকল্প কবে নাগাদ শুরু হতে পারে এমন এক প্রশ্নের জবাবে তথ্যমন্ত্রী বলেন, &lsquo;সময়টি এই মুহূর্তেই বলা যাচ্ছে না। কারণ, এতে প্রস্তুতির বিষয় জড়িত। তবে প্রধানমন্ত্রীর নির্দেশ ও পরামর্শ হচ্ছে, যত দ্রুত সম্ভব এটা করা।&rsquo;</p>