<p>বাংলা নববর্ষকে ঘিরে উৎসবের রঙে রঙিন হয়ে উঠেছে নেত্রকোণা। পয়লা বৈশাখ উপলক্ষে বর্ণাঢ্য আয়োজন, লোকজ ঐতিহ্যের আবহ আর মানুষের স্বতঃস্ফূর্ত অংশগ্রহণে জেলাজুড়ে বইছে উৎসবের আনন্দধারা।</p>

<p>দুই দিনব্যাপী এই আয়োজনে রয়েছে বর্ষবরণ অনুষ্ঠান, বৈশাখী শোভাযাত্রা, সাংস্কৃতিক পরিবেশনা, আলোচনা সভা, গ্রামীণ খেলাধুলা, ঘুড়ি উড়ানো, কৃষক আনন্দ মেলা, বরণী মেলা ও বাউলগানের আসর। শহরের পাশাপাশি গ্রামাঞ্চলেও ছড়িয়ে পড়েছে এই উৎসবের উচ্ছ্বাস।<br />
মঙ্গলবার সকালে মোক্তারপাড়া মাঠে জেলা প্রশাসনের উদ্যোগে আনুষ্ঠানিকভাবে শুরু হয় বর্ষবরণের আয়োজন। মুক্তমঞ্চে বিভিন্ন সাংস্কৃতিক সংগঠনের প্রাণবন্ত পরিবেশনায় দর্শকদের মধ্যে সৃষ্টি হয় আনন্দঘন আবহ।</p>

<p>এরপর মাঠ প্রাঙ্গণ থেকে বের হয় বর্ণাঢ্য বৈশাখী শোভাযাত্রা। রঙিন ব্যানার, ফেস্টুন ও লোকজ সাজে সজ্জিত এই শোভাযাত্রা শহরের প্রধান সড়ক প্রদক্ষিণ করে পুনরায় মোক্তারপাড়া মাঠে এসে শেষ হয়।</p>

<p>শোভাযাত্রায় অংশ নেন নেত্রকোণা-২ আসনের সংসদ সদস্য ডা. আনোয়ারুল হক, জেলা প্রশাসক খন্দকার মুশফিকুর রহমান, পুলিশ সুপার তারিকুল ইসলামসহ বিভিন্ন সামাজিক ও সাংস্কৃতিক সংগঠনের নেতাকর্মী, শিক্ষাপ্রতিষ্ঠানের শিক্ষক-শিক্ষার্থী এবং নানা শ্রেণি-পেশার মানুষ।<br />
সব মিলিয়ে নববর্ষের এই আয়োজন যেন কেবল উৎসবেই সীমাবদ্ধ নয় ,এটি বাঙালির সংস্কৃতি, ঐতিহ্য ও সম্প্রীতির এক মিলনমেলা, যেখানে আনন্দ আর ঐক্যের বন্ধনে একাকার হয়েছে পুরো জনপদ।</p>