<p>গাজীপুরের শ্রীপুর উপজেলার জৈনাবাজার এলাকায় ট্রাকচালকদের ওপর হামলার অভিযোগকে কেন্দ্র করে প্রায় তিন ঘণ্টা অবরোধের পর স্বাভাবিক হয়েছে ঢাকা&ndash;ময়মনসিংহ মহাসড়কে যান চলাচল।</p>

<p>বুধবার (৮ এপ্রিল) দুপুর আড়াইটার দিকে জৈনাবাজারে আহম্মদ সিএনজি অ্যান্ড ফিলিং স্টেশনের সামনে ট্রাক ও কাভার্ড ভ্যানের চালক-হেলপাররা মহাসড়ক অবরোধ করেন। এতে ঢাকামুখী ও ময়মনসিংহমুখী উভয় পাশে প্রায় ১০ কিলোমিটার দীর্ঘ যানজটের সৃষ্টি হয়। ফলে চরম দুর্ভোগে পড়েন দূরপাল্লার বাসযাত্রী, পণ্যবাহী যানবাহনের চালক এবং সাধারণ মানুষ।</p>

<p>প্রত্যক্ষদর্শী ও বিক্ষোভকারী চালকদের দাবি, মহাসড়কের পাশে তেল নেওয়ার জন্য দাঁড়িয়ে থাকাকালে মাওনা হাইওয়ে থানার পুলিশ সদস্যরা তাদের ওপর চড়াও হন। এ সময় দুই থেকে তিনজন চালককে মারধর করা হয় বলে অভিযোগ ওঠে। আহতদের মধ্যে একজন গুরুতর অসুস্থ হয়ে হাসপাতালে ভর্তি হয়েছেন। এ ঘটনার প্রতিবাদে তাৎক্ষণিকভাবে চালকেরা সড়কে অবস্থান নিয়ে যান চলাচল বন্ধ করে দেন।</p>

<p>তবে অভিযোগ অস্বীকার করেছেন মাওনা হাইওয়ে থানার ভারপ্রাপ্ত কর্মকর্তা (ওসি) কামরুজ্জামান। তিনি বলেন, &ldquo;চালকেরা মহাসড়কে তিন লাইনে যানবাহন দাঁড় করিয়ে যানজট সৃষ্টি করছিলেন। তাদের সরে যেতে বলা হলেও তারা নির্দেশনা মানেননি। পরে পরিস্থিতি নিয়ন্ত্রণে আনতে আইনানুগ ব্যবস্থা নেওয়া হয়।&rdquo;</p>

<p>পুলিশ ও স্থানীয় প্রশাসনের হস্তক্ষেপে বিকেল সাড়ে পাঁচটার দিকে বিক্ষোভকারীরা অবরোধ তুলে নেন। এরপর ধীরে ধীরে মহাসড়কে যান চলাচল স্বাভাবিক হতে শুরু করে।</p>

<p>দীর্ঘ তিন ঘণ্টার এ অবরোধে মহাসড়কের দুই পাশে কয়েক কিলোমিটারজুড়ে যানবাহন আটকে পড়ে। এতে যাত্রীদের ভোগান্তি চরমে পৌঁছে। সন্ধ্যার দিকে পরিস্থিতি স্বাভাবিক হলে আটকে পড়া যানবাহনগুলো গন্তব্যের উদ্দেশে ছেড়ে যায়।</p>