<p>যুক্তরাষ্ট্রের সঙ্গে ইরানের সপ্তাহজুড়ে বাড়তে থাকা উত্তেজনা এবং দুই দেশের মধ্যে সামরিক সংঘাতের আশঙ্কার মধ্যেই বহুল প্রতীক্ষিত পরোক্ষ আলোচনা&nbsp;অত্যন্ত চমৎকার পরিবেশে&nbsp;শেষ হয়েছে। ইরানের পররাষ্ট্রমন্ত্রী আব্বাস আরাগচি এই আলোচনাকে ইতিবাচক বলেছেন।</p>

<p>শুক্রবার (৬ ফেব্রুয়ারি)&nbsp;ওমানের রাজধানী মাসকটে দুই দেশের কর্মকর্তাদের মধ্যকার পরোক্ষ আলোচনা শেষ হয়েছে। ইরানের পক্ষ থেকে এই তথ্য নিশ্চিত করা হয়েছে।</p>

<p>ইরানের পররাষ্ট্রমন্ত্রী আব্বাস আরাগচি এই আলোচনার জন্য ওমানের রাজধানী মাসকটে গিয়েছিলেন। অন্যদিকে মার্কিন প্রেসিডেন্ট ডোনাল্ড ট্রাম্পের উপদেষ্টা স্টিভ উইটকফ এবং তার জামাতা জ্যারেড কুশনার আলোচনায় অংশ নেন।</p>

<p>আরাগচি সাংবাদিকদের বলেন, &lsquo;আমরা এই ইতিবাচক পথে এগিয়ে যেতে পারলে আমি বলতে পারি, ইরান ও যুক্তরাষ্ট্রের মধ্যে পারমাণবিক আলোচনা সংক্রান্ত ইতিবাচক এক কাঠামোতে পৌঁছাতে পারব।&rsquo;</p>

<p>ইরানি পররাষ্ট্রমন্ত্রী আরও যোগ করে বলেন, &lsquo;মাসকটে পরোক্ষভাবে &lsquo;একাধিক বৈঠক&rsquo; অনুষ্ঠিত হয়েছে। আলোচনা অব্যাহত থাকবে। তবে বিস্তারিত বিষয়গুলো দুই দেশের রাজধানীতে আলোচনার মাধ্যমে ঠিক হবে।&rsquo;</p>

<p>তিনি আরও বলেন, &lsquo;দুই পক্ষের মধ্যে নিজেদের দৃষ্টিভঙ্গি বিনিময় হয়েছে, যা ছিল অত্যন্ত গুরুত্বপূর্ণ।&rsquo;</p>

<p>ইরানের পররাষ্ট্রমন্ত্রী আরাগচি বলেন, &lsquo;আমাদের উদ্বেগগুলো যেমন জানানো হয়েছে, তেমনি আমাদের স্বার্থ এবং ইরানের জনগণের অধিকারের বিষয়গুলোও তুলে ধরা হয়েছে। অত্যন্ত চমৎকার পরিবেশে আলোচনা শেষ হয়েছে। একই সঙ্গে অন্য পক্ষের মতামতও শোনা হয়েছে।&rsquo;</p>

<p>সূত্র: আল&ndash;জাজিরা</p>