<p>ব্রাহ্মণবাড়িয়ার নাসিরনগরে নির্বাচনি বিরোধ ও পূর্ব শত্রুতার জেরে দুই দল গ্রামবাসীর সংঘর্ষে ২ জন নিহত ও কমপক্ষে অর্ধশত লোক আহত হয়েছে।</p>

<p>মঙ্গলবার (২৪ মার্চ) সকালে উপজেলার গোয়ালনগর গ্রামের রহিম তালুকদারের গোষ্ঠী ও কাসেম মিয়ার গোষ্ঠীর লোকজনদের মধ্যে এই সংঘর্ষ হয়।<br />
&nbsp;<br />
নিহতরা হলেন, গোয়ালনগর গ্রামের আক্তার মিয়া (৪৫) ও গোয়ালনগর মসজিদের ইমাম মো. হাবিবুর রহমান (৩৫)। এ ঘটনার পর এলাকায় চরম উত্তেজনা বিরাজ করছে। পরিস্থিতি নিয়ন্ত্রণে আনতে অতিরিক্ত পুলিশ মোতায়েন করা হয়েছে।</p>

<p>এরআগে গত মঙ্গলবার (১৭ মার্চ) এই দুই গোষ্ঠীর লোকদের মধ্যে সংঘর্ষের ঘটনা ঘটে। এরপর থেকেই উভয় পক্ষের মধ্যে উত্তেজনা বিরাজ করছিল।</p>

<p>পুলিশ ও স্থানীয়রা জানান, ত্রয়োদশ জাতীয় সংসদ নির্বাচনের দিন সকালে গোয়ালনগর উচ্চ বিদ্যালয় কেন্দ্রে অনিয়মের অভিযোগে বিএনপির সমর্থক গোয়ালনগর গ্রামের রহিম তালুকদারের গোষ্ঠীর জিয়াউর রহমানকে আটক করে সেনাবাহিনী।</p>

<p>পরে ভ্রাম্যমাণ আদালত তাকে ১৫ দিনের কারাদণ্ড দেন। এ নিয়ে জিয়াউর রহমান একই গ্রামের কাসেম মিয়ার গোষ্ঠীর শিশু মিয়াকে সন্দেহ করতে থাকে। শিশু মিয়া স্বতন্ত্র প্রার্থী সমর্থক ছিলেন।</p>

<p>সম্প্রতি জিয়াউর রহমান কারাগার থেকে মুক্ত হয়ে বাড়িতে আসেন। তিনি বাড়িতে আসার পর শিশু মিয়াকে আটক করে মারধর করে তার মোটরসাইকেল ছিনিয়ে নেয়। এই ঘটনাকে কেন্দ্র করে গত ১৭ মার্চ দুই দলের অনুসারীদের মধ্যে সংঘর্ষ হয়।</p>

<p>পুরানো ঘটনাকে কেন্দ্র করে মঙ্গলবার (২৪ মার্চ) সকালে ফের রহিম তালুকদারের গোষ্ঠী ও কাসেম মিয়ার গোষ্ঠীর লোকজন টেঁটা, বল্লমসহ দেশীয় অস্ত্রশস্ত্র নিয়ে সংঘর্ষে জড়ায়। সংঘর্ষ চলাকালে প্রথমে রহিম তালুকদারের গোষ্ঠীর আক্তার মিয়া নিহত হয়।&nbsp;</p>

<p>এসময় ঝগড়া থামাতে গিয়ে স্থানীয় মসজিদের ইমাম মো. হাবিবুর রহমান গুরুতর আহত হন। তাকে উদ্ধার করে কিশোরগঞ্জ জেলার অষ্টগ্রাম হাসপাতালে নেওয়া হলে চিকিৎসক তাকে মৃত ঘোষণা করেন। সংঘর্ষে উভয় পক্ষের কমপক্ষে অর্ধশত লোক আহত হয়।&nbsp;</p>

<p>আহতরা নাসিরনগর উপজেলা স্বাস্থ্য কমপ্লেক্স ও ২৫০ শয্যা বিশিষ্ট ব্রাহ্মণবাড়িয়া জেনারেল হাসপাতালে চিকিৎসা নেয়।</p>

<p>এ ব্যাপারে নাসিরনগর থানার ভারপ্রাপ্ত কর্মকর্তা (ওসি) মো. শাহিনুল ইসলাম বলেন, সংঘর্ষে ২ জন নিহত হয়েছেন। পরিস্থিতি বর্তমানে নিয়ন্ত্রণে আছে। ফের সংঘর্ষের আশঙ্কায় এলাকায় অতিরিক্ত পুলিশ মোতায়েন করা হয়েছে।</p>

<p>পুলিশ সুপার শাহ মোহাম্মদ আব্দুর রউফ জানান, পূর্ব বিরোধের জের ধরে দুই পক্ষের লোকজন সকাল থেকে সংঘর্ষে জড়ায়। এতে &nbsp;দুইজন নিহত হয়। খবর পেয়ে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে।&nbsp;</p>