<p>ইরানের বিরুদ্ধে&nbsp;যুদ্ধে সহযোগিতা না করায় স্পেনের&nbsp;ওপর ক্ষুব্ধ যুক্তরাষ্ট্র। পরিস্থিতি এমন পর্যায়ে পৌঁছেছে যে, ওয়াশিংটন&nbsp;এবার&nbsp;পশ্চিমা সামরিক জোট ন্যাটো-তে স্পেনের সদস্যপদ স্থগিত করার মতো বিকল্পগুলো বিবেচনা করছে। ব্রিটিশ বার্তা সংস্থা&nbsp;রয়টার্সকে&nbsp;একজন মার্কিন কর্মকর্তা এই তথ্য জানিয়েছেন।</p>

<p>ওই কর্মকর্তা জানান, পেন্টাগনের একটি অভ্যন্তরীণ ই-মেইলে স্পেনের মতো দেশগুলোকে- যাদের সমর্থন অপর্যাপ্ত বলে মনে করা হচ্ছে- শাস্তি দেওয়ার সম্ভাব্য পদক্ষেপের রূপরেখা দেওয়া হয়েছে।&nbsp;এর মধ্যে স্পেনকে জোট থেকে সাময়িক বরখাস্ত করা এবং ফকল্যান্ড দ্বীপপুঞ্জের ওপর ব্রিটেনের দাবির বিষয়ে বিষয়ে মার্কিন অবস্থান পুনর্বিবেচনার মতো বিষয়গুলো অন্তর্ভুক্ত রয়েছে।<br />
<br />
মার্কিন প্রেসিডেন্ট ডোনাল্ড ট্রাম্প স্পেনের অর্থনৈতিক ও প্রতিরক্ষা খাতের পারফরম্যান্সের তীব্র সমালোচনা করেছেন। তার মতে, ন্যাটোতে স্পেনের অবদান যথেষ্ট নয়।</p>

<p>ট্রুথ সোশ্যালে দেয়া একটি পোস্টে ট্রাম্প স্পেনের আর্থিক পরিস্থিতিকে &lsquo;সব দিক থেকেই খারাপ&rsquo;&nbsp;বলে বর্ণনা করেছেন এবং সামরিক জোটে স্পেনের দায়বদ্ধতা নিয়ে তিনি চরম অসন্তোষ প্রকাশ করেছেন।</p>

<p>ইরান যুদ্ধে&nbsp;জড়িত মার্কিন সামরিক বিমানগুলোর জন্য স্পেন তাদের আকাশপথ বন্ধ করে দেওয়ার পর সম্পর্কের ব্যাপক অবনতি ঘটে। এর আগে স্পেন তাদের সামরিক ঘাঁটি ব্যবহারের ওপরও বিধিনিষেধ আরোপ করেছিল।</p>

<p>স্পেনের প্রতিরক্ষা মন্ত্রী মার্ঘারিটা রোবেলস জানিয়েছেন, জরুরি অবস্থা ছাড়া ইরান যুদ্ধের সঙ্গে&nbsp;সম্পর্কিত কোনো অভিযানের জন্য মাদ্রিদ তাদের ঘাঁটি বা আকাশপথ ব্যবহারের অনুমতি দেবে না।</p>

<p>স্পেনের প্রধানমন্ত্রী পেদ্রো সানচেজ এই হামলার কট্টর ইউরোপীয় সমালোচকদের একজন। তিনি এই অভিযানগুলোকে &lsquo;বেপরোয়া এবং বেআইনি&rsquo;&nbsp;বলে অভিহিত করেছেন।</p>

<p>ওয়াশিংটন সতর্ক করে বলেছে, সহযোগিতার উন্নতি না হলে এর বাণিজ্যিক ও কূটনৈতিক পরিণাম ভোগ করতে হতে পারে।</p>

<p>এদিকে, পেন্টাগনের অভ্যন্তরীণ ই-মেইল সংক্রান্ত রয়টার্সের প্রতিবেদনটি স্পেনের প্রধানমন্ত্রী প্রত্যাখ্যান করেছেন।</p>

<p>পেদ্রো সানচেজ বলেন, মাদ্রিদ কেবল দাপ্তরিক অবস্থানের ওপর ভিত্তি করে প্রতিক্রিয়া জানায়, কোনো অভ্যন্তরীণ চিঠিপত্রের ভিত্তিতে নয়।</p>

<p>তিনি আরো&nbsp;যোগ করেন, &ldquo;আমরা কোনো ই-মেইলের ওপর ভিত্তি করে কাজ করি না, আমরা দাপ্তরিক নথি এবং অবস্থানের ভিত্তিতে কাজ করি।&rdquo;</p>