<p>ঝিনাইদহে ট্রাকের চাকায় পিষ্ট হয়ে আরিফ হোসেন (১৭) ও সোহান আহমেদ (১৭) নামে দুই মোটরসাইকেল আরোহী নিহত হয়েছেন।&nbsp;</p>

<p>মঙ্গলবার (২১ এপ্রিল) সন্ধ্যায় ঝিনাইদহ-মাগুরা মহাসড়কের পাঁচমাইল নামক স্থানে এ দুর্ঘটনা ঘটে।</p>

<p>নিহত আরিফ হোসেন সদর উপজেলার বিজয়পুর গ্রামের মিজানুর রহমানের ছেলে এবং নিহত সোহান আহমেদ একই গ্রামের শিপন আহমেদের ছেলে।</p>

<p>পুলিশ ও স্থানীয় সূত্রে জানা গেছে, আরিফ হোসেন ও সোহান আহমেদ নামের ওই দুই যুবক মোটরসাইকেল নিয়ে ঝিনাইদহ শহর থেকে গ্রামে ফিরছিলেন। পথিমধ্যে ঝিনাইদহ-মাগুরা মহাসড়কের পাঁচমাইল এলাকায় পৌঁছালে একটি মাহিন্দ্র গাড়ির ধাক্কায় মোটরসাইকেলটি ছিটকে ট্রাকের নিচে চাপা পড়ে। সে সময় ট্রাকের চাকায় পিষ্ট হয়ে ঘটনাস্থলেই তাদের মৃত্যু হয়। পরে খবর পেয়ে পুলিশ ও ফায়ার সার্ভিসের কর্মীরা ঘটনাস্থলে এসে মরদেহ উদ্ধার করে ঝিনাইদহ সদর হাসপাতালের মর্গে নিয়ে যায়।</p>

<p>প্রত্যক্ষদর্শী আমির হোসেন বলেন, &ldquo;দ্রুত গতিতে চলা মোটরসাইকেলটি ঝিনাইদহমুখী একটি মাহেন্দ্র গাড়ির সাথে প্রথমে ধাক্কা লাগে। পরে নিয়ন্ত্রণ হারিয়ে একটি ট্রাকের চাকার নিচে পিষ্ট হয়ে ঘটনাস্থলেই ওই দুই যুবক মারা যান।&rdquo;&nbsp;</p>

<p>ঝিনাইদহের আরাপপুর হাইওয়ে পুলিশের (ওসি) মৃত্যুঞ্জয় বিশ্বাস জানান, নিহত দুই যুবকের মরদেহ উদ্ধার করে ঝিনাইদহ সদর হাসপাতালের মর্গে পাঠানো হয়েছে। এ ঘটনায় আইনানুগ ব্যবস্থা প্রক্রিয়াধীন।&rdquo;&nbsp;</p>