<p>অতি উৎসাহী হয়ে কোনো কাজ করতে গিয়ে সরকারি সম্পত্তি নষ্ট না করার অনুরোধ জানিয়েছেন স্থানীয় সরকার, পল্লী উন্নয়ন ও সমবায় প্রতিমন্ত্রী মীর শাহে আলম।</p>

<p>শুক্রবার&nbsp;(২৭ মার্চ) বগুড়া শহরের শাকপালা সিএন্ডবি পার্ক পরিদর্শনে এসে এসব কথা বলেন তিনি। প্রতিমন্ত্রী বলেন, প্রধানমন্ত্রী তারেক রহমান বগুড়ার মাটি ও মানুষকে তার হৃদয়ে ধারণ করেন সেটি প্রমাণ করেছেন।</p>

<p>প্রতিমন্ত্রী বলেন, জেলা প্রশাসন পার্কের উন্নয়নের জন্য সড়ক ও জনপথের কাছে চিঠি দিলে তারা সেই সময় অর্থ সংকটে কাজ করতে পারেনি। আমি সড়ক ও যোগাযোগ সেতু মন্ত্রীর সঙ্গে কথা বলেছি। এখন থেকে এই পার্কের দায়িত্ব সড়ক ও জনপথের। আজকে তার কাগজপত্র হস্তান্তর করা হলো।</p>

<p>প্রতিমন্ত্রী আরও বলেন, পার্কের উন্নয়নে কি পরিমাণ ব্যয় হবে সেটি সড়ক ও জনপথ নির্ধারণ করবে। তবে আমি তাদের বলব এখানে যেন নিম গাছের আধিক্য থাকে।</p>

<p>বগুড়া সিএন্ডবি পার্ক&rsquo; নামে খ্যাত এই স্থানটি শহরের প্রাণকেন্দ্র সাতমাথা থেকে ৩.৬ কিলোমিটার দূরে ফুলতলা ও শাকপালার মাঝামাঝি নট্রামস ইন্সটিটিউটের সামনে অবস্থিত। এটির একপাশ দিয়ে চলে গেছে ঢাকা-রংপুর মহাসড়ক, অন্যপাশ দিয়ে বগুড়া-নাটোর মহাসড়ক। ত্রিভুজ আকৃতির এই পার্কটি ২০০৪ থেকে ২০০৫ সালের মধ্যে নির্মাণ করা হয়। পার্কে পুকুর, ছাতা ও বেঞ্চ বসানো হয়েছে।&nbsp;</p>

<p>এ ছাড়াও পার্কে হাঁটার জন্য রাস্তা নির্মাণ করা হয়। সেখানে একটি ফলকও ছিল। শাকপালা ইন্টারসেকশনটি শাজাহানপুর উপজেলার শাকপালা মৌজার ৭.৪ একর জমির ওপর করা রয়েছে।</p>

<p>শাকপালার সিএন্ডবি পার্ক পরিদর্শন শেষে মীর শাহে আলম মহাস্থানের উদ্দেশ্যে রওনা দেন। সেখানে জাতীয় বিশ্ববিদ্যালয়ের আঞ্চলিক কার্যালয় স্থাপনের জন্য জমি নির্ধারণ ও পরিদর্শন করবেন। এরপর নিজ সংসদীয় এলাকা শিবগঞ্জে আলিয়ার হাট সুইস গেট পরিদর্শন এবং মসজিদ, মন্দিরের অনুদানের চেক বিতরণ করবেন।</p>

<p>উল্লেখ্য, প্রধানমন্ত্রী তারেক রহমানের উদ্যোগে গড়ে ওঠা শাকপালা পার্কটি একসময় এলাকাবাসীর অন্যতম বিনোদনকেন্দ্র ছিল। তবে শেখ হাসিনা সরকারের সময়ে দীর্ঘদিন অবহেলায় পড়ে থেকে পার্কটি জরাজীর্ণ হয়ে পড়ে বলে স্থানীয়দের অভিযোগ।</p>