<p>২০২৩ সালের সেরাকন্ঠ প্রতিযোগিতায় সেরাদের সেরা হয়েছিলেন নারায়ণগঞ্জের মেয়ে সাবরিনা নওশীন টুশি। উপমহাদেশের প্রখ্যাত সঙ্গীতশিল্পী রুনা লায়লার কন্ঠে সেরাদের সেরা হিসেবে প্রথম উচ্চারিত নাম ছিলো টুশি। প্রতিযোগিতা চলাকালীন সময়ে টুশি রুনা লায়লার গাওয়া গান গেয়েও ভীষণ প্রশংসা কুঁড়িয়েছিলেন টুশি।&nbsp;</p>

<p>শুধু রুনা লায়লাই নয়, নায়ক আলমগীরও টুশির কন্ঠে গান শুনে মুগ্ধ হয়ে বলেছিলেন যে তার কন্ঠটা প্লে-ব্যাকের জন্য পারফেক্ট। যে কারণে পরবর্তীতে টুশি মোস্তাফিজুর রহমান বাবুর &lsquo;ময়নার চর&rsquo; সিনেমায় প্লে-ব্যাক করেছেন। আর এটাই ছিলো তার জীবনের প্রথম প্লে-ব্যাক। সেরাদের সেরার মধ্যে টুশির পরম সৌভাগ্যও হয়েছে বাংলাদেশের সঙ্গীতাঙ্গনের দুই কিংবদন্তী সঙ্গীতশিল্পী রুনা লায়লা ও সাবিনা ইয়াসমিনের সান্নিধ্যে এসে তাদের স্নেহ ভালোবাসা পাবার। যা অনেকের কাছে স্বপ্নের বিষয়।&nbsp;</p>

<p>এদিকে গেলো বছরের শেষ প্রান্তেও যেমন স্টেজ শোতে ব্যস্ত ছিলেন টুশি। চলতি বছরের শুরুতেও স্টেজ শোতে বেশ ভালো ব্যস্ত সময় পার করছেন। নতুন বছরের শুরুতে স্টেজ শোতে তার ব্যস্ততা শুরু হয় ৫ জানুয়ারি থেকে। বাংলাদেশ কোস্ট গার্ডের বাৎসরিক বনভোজনে গান গাওয়া দিয়ে নতুন বছরের স্টেজ শোতে তার ব্যস্ততা শুরু হয়। এরপর গত ৯ জানুয়ারি বিএফআইডিসি&rsquo;র অনুষ্ঠানে ও গত ১০ জানুয়ারি কুমিল্লায় একটি স্টেজ শোতে সঙ্গীত পরিবেশন করেন টুশি। টুশি জানান, আগামী ১৫ জানুয়ারি গাজীপুরে একটি স্টেজ শোতে সঙ্গীত পরিবেশন করবেন।&nbsp;</p>

<p>নিজের ব্যস্ততা প্রসঙ্গে টুশি বলেন, &lsquo;গেলো বছরের শেষপ্রান্তে এবং চলতি বছরের শুরুর কয়েকটা স্টেজ শো বাতিল হয়ে যায় রাষ্ট্রীয় শোকের কারণে। অবশ্য এখানে কারো কিছু করারও ছিলো না, যেহেতু সাবেক প্রধানমন্ত্রী খালেদা জিয়া ইন্তেকাল করার কারণে রাষ্ট্রীয় শোক ঘোষনা করা হয়। তারপরেও অবশ্য বেশ কয়েকটি স্টেজ শো করেছি। সবগুলোই বেশ ভালো শো ছিলো। স্টেজ শো একজন শিল্পীর জন্য অনেক বড় আশীর্বাদ বলেই আমি মনেকরি। তবে এটাও ভীষণ সত্যি বছরের পর বছর শুধু অন্যের গানই শ্রোতা দর্শককে শুনিয়ে গেলাম, সেটাও মনে শান্তি দেয়না। নিজের ভালো কিছু মৌলিক গান থাকাটাও জরুরী। সেই চেষ্টা আছে আমার। এরইমধ্যে বেশ কয়েকটি মৌলিক গানে কন্ঠ দিয়েছি। নিজের খরচে নিজের উদ্যোগে কয়েকটি গান করতে চাই। সময় হলেই তা করবো ইনশাআল্লাহ।&rsquo;&nbsp;</p>