<p>বাংলাদেশের ওয়েব কনটেন্ট অঙ্গনে পরিচিত মুখ সাদিয়া আয়মান। &lsquo;মায়াশালিক&rsquo;, &lsquo;স্বপ্নভূক&rsquo; থেকে শুরু করে &lsquo;বিভাবরী&rsquo; গত ছয় বছরের অভিনয়জীবনে একাধিক আলোচিত ওয়েব ফিল্ম ও সিরিজে নিজেকে প্রমাণ করেছেন তিনি। নতুন বছরেও দর্শকের জন্য নতুন চমক নিয়ে আসছেন এই অভিনেত্রী।</p>

<p>সাদিয়া আয়মান জানিয়েছেন, গত বছরের শেষ ভাগে একটি নতুন ওয়েব&nbsp;ফিল্মের শুটিং শেষ করেছেন তিনি। ফিল্মটি চলতি বছরের ফেব্রুয়ারির মধ্যেই মুক্তি পাওয়ার কথা রয়েছে। তবে এখনো আনুষ্ঠানিক ঘোষণা না আসায় ফিল্মের নাম কিংবা পরিচালকের পরিচয় প্রকাশ করা যাচ্ছে না।</p>

<p>এ প্রসঙ্গে তিনি বলেন, এখনো স্ট্রিমিং প্ল্যাটফর্ম কিংবা ফিল্মের টিম থেকে কোনো ঘোষণা আসেনি। তাই কাজটি নিয়ে বিস্তারিত বলতে পারছি না। আপাতত মুক্তির অপেক্ষায় আছি।</p>

<p>ওয়েব ফিল্মের পাশাপাশি নতুন বছরে ছোট পর্দাতেও ব্যস্ত থাকবেন সাদিয়া আয়মান। তার অভিনীত দুটি নতুন নাটক মুক্তির অপেক্ষায় রয়েছে, যেগুলোর শুটিং শেষ হয়েছে গত বছরই। পরিকল্পনা অনুযায়ী নাটক দুটি আগামী ঈদুল ফিতরে দর্শকের সামনে আসবে।</p>

<p>এ ছাড়া নতুন বছরে আরও একটি সিনেমার বিষয়ে প্রাথমিক আলোচনা চলছে বলেও জানান এই অভিনেত্রী। তিনি বলেন, &lsquo;ওই সিনেমাটির লুক টেস্ট সামনে রয়েছে। লুক টেস্টের পর বিষয়টি পরিষ্কার হবে।&rsquo; অর্থাৎ নতুন সিনেমার দরজাও খোলা রেখেছেন সাদিয়া।</p>

<p>২০২৫ সালে মুক্তিপ্রাপ্ত &lsquo;উৎসব&rsquo; সিনেমা এবং জনপ্রিয় ওয়েব সিরিজ &lsquo;বোহেমিয়ান ঘোড়া&rsquo; তে অভিনয় করে দর্শক ও সমালোচকদের দৃষ্টি কেড়েছেন সাদিয়া আয়মান। এই দুটি কাজই তার ক্যারিয়ারে নতুন মাত্রা যোগ করেছে বলে মনে করছেন অনেকেই।</p>

<p>নতুন বছরের পরিকল্পনা নিয়ে জানতে চাইলে সাদিয়া আয়মান বলেন, গত বছর অপ্রত্যাশিতভাবে খুব ভালো দুটি কাজ &ldquo;উৎসব&rdquo; আর &ldquo;বোহেমিয়ান ঘোড়া&rdquo; দর্শকদের দিতে পেরেছি। এ বছরও চাই, এমনই মানসম্মত কিছু কাজ করতে। আমার কাছে কোয়ালিটিই সবচেয়ে গুরুত্বপূর্ণ।</p>

<p>সব মিলিয়ে নতুন বছরেও ওয়েব সিনেমা, নাটক ও সম্ভাব্য নতুন চলচ্চিত্র নিয়ে ব্যস্ত সময় কাটাতে যাচ্ছেন সাদিয়া আয়মান।</p>