<p>বাংলা সিনেমার ইতিহাসে এক অনন্য মাইলফলক ছুঁয়ে শুটিং শেষ হয়েছে চিত্রনায়িকা শবনম বুবলীকে কেন্দ্র করে নির্মিত নারীপ্রধান সাইকো থ্রিলার অ্যাকশন সিনেমা &lsquo;পিনিক&rsquo;। সিনেমাটির &lsquo;আধাচাঁদ&rsquo; শিরোনামের একটি রোমান্টিক গান&nbsp;ওয়ানটেকে শুটিংয়ের মাধ্যমে সম্পন্ন করা হয়েছে, যা ঢাকা&ndash;কলকাতা মিলিয়ে সার্বজনীন বাংলা সিনেমার ইতিহাসে এই প্রথম। এমনকি উপমহাদেশের সিনেমার গানের ইতিহাসেও এটি মাত্র ষষ্ঠ ঘটনা।</p>

<p>সিনেমার নির্বাহী প্রযোজক ও অভিনেতা শিমুল খান জানান, পরিচালক জাহিদ জুয়েলের উদ্ভাবনী পরিকল্পনায় অনুপ্রাণিত হয়েই গানটি ওয়ানটেকে শুট করার সিদ্ধান্ত নেওয়া হয়। পরিকল্পনাটি শেয়ার করার পর পুরো টিমই উচ্ছ্বসিত হয়ে একযোগে কাজটি বাস্তবায়নে এগিয়ে আসে।</p>

<p>পরিচালক জাহিদ জুয়েল বলেন, গানটি শোনার পরই ওয়ানটেক শুটিংয়ের ভাবনা আসে তার মাথায়। প্রযোজক আশরাফ কিটু এবং নির্বাহী প্রযোজক শিমুল খানের পূর্ণ সমর্থনে কাজটি সহজ হয়ে যায় বলে জানান তিনি। একই সঙ্গে চিত্রগ্রাহক ইবাদ আলিম ও স্টেডিক্যাম অপারেটর কাউসার&ndash;এর দক্ষতার প্রশংসা করেন পরিচালক।</p>

<p>গানটিতে শবনম বুবলীর সঙ্গে পারফর্ম করেছেন নায়ক আদর আজাদ। বুবলী জানান, শুটিংয়ের আগের দিন কোরিওগ্রাফার আলিফের নির্দেশনায় রিহার্সাল করা হয়। পরদিন সন্ধ্যা ৭টা থেকে রাত ১১টা পর্যন্ত মাত্র চার ঘণ্টায় একটানা শুটিং শেষ করা সম্ভব হয়। তিনি বলেন, &ldquo;এমন বিরল ও উদ্ভাবনী ভাবনায় একসঙ্গে কাজ করে বাংলা সিনেমার ইতিহাসে নতুন রেকর্ড গড়তে পেরে গর্বিত।&rdquo;&nbsp;</p>

<p>নায়ক আদর আজাদও শুটিং অভিজ্ঞতাকে দারুণ উল্লেখ করে &lsquo;পিনিক&rsquo; টিম ও সহশিল্পী বুবলীর প্রতি কৃতজ্ঞতা জানান।</p>

<p>জাহিদ আকবরের কথায় &lsquo;আধাচাঁদ&rsquo; গানটির সুর ও সংগীতায়োজন করেছেন শান্ত শান, কণ্ঠ দিয়েছেন জিয়া রাজ।</p>

<p>সাইকো থ্রিলার অ্যাকশন ঘরানার সিনেমা &lsquo;পিনিক&rsquo; আগামী ঈদুল ফিতরে দেশ-বিদেশের প্রেক্ষাগৃহে মুক্তির পরিকল্পনা নিয়ে এগোচ্ছে। সে লক্ষ্যে আগামী ১১ জানুয়ারি সিনেমাটি বাংলাদেশ ফিল্ম সার্টিফিকেশন বোর্ডে জমা দেওয়া হবে বলে জানিয়েছে প্রযোজনা প্রতিষ্ঠান।</p>