<p>যশোরের শার্শা উপজেলার উলাসী এলাকায় প্রবেশ করলেই ইতিহাসের এক নিঃশব্দ সাক্ষী যেন চোখের সামনে ভেসে ওঠে। উলাসী ইউনিয়ন ভূমি অফিস প্রাঙ্গণে ঢুকেই বাম পাশে খালের ধারে গাছতলায় দাঁড়িয়ে থাকা একটি পুরনো ফলক স্তম্ভ যেন অতীতের গল্প বলতে চায়। তবে সময়ের অবহেলায় মলিন হয়ে যাওয়া সেই ফলকের লেখা দূর থেকে আর স্পষ্ট বোঝা যায় না। কাছে গেলে ধীরে ধীরে ভেসে ওঠে ইতিহাস ১৯৭৬ সালের ১ নভেম্বর তৎকালীন রাষ্ট্রপতি মেজর জেনারেল জিয়াউর রহমান স্বেচ্ছাশ্রমভিত্তিক এক বৃহৎ উদ্যোগের অংশ হিসেবে উলাসী-যদুনাথপুর খাল খনন কাজের উদ্বোধন করেছিলেন।</p>

<p>ফলকের অপর পাশে আরেকটি বার্তা দেশ গড়ার অঙ্গীকার, মানুষের সম্মিলিত প্রয়াসের কথা। ১৯৭৭ সালের ৩০ এপ্রিল পুনরায় উদ্বোধনের স্মৃতিও সেখানে খোদাই করা আছে। কিন্তু সেই ঐতিহাসিক নিদর্শন আজ অবহেলায় পড়ে আছে। ফলকের পাশেই একটি পরিত্যক্ত একতলা ভবন ভাঙা দরজা-জানালা, আগাছায় ঢেকে থাকা দেয়াল, পোকামাকড়ের আবাসস্থল। অথচ একসময় এই জায়গাটিই ছিল উন্নয়ন কর্মকাণ্ডের কেন্দ্রবিন্দু।</p>

<p>প্রাচীরের ওপারেই যে খালটি, সেটিই একসময় উত্তর শার্শার কৃষি বিপ্লবের মূল চালিকাশক্তি ছিল। আজ সেই খাল প্রায় মৃতপ্রায়। কোথাও কোথাও সামান্য পানি জমে আছে, কিন্তু প্রবাহ নেই, প্রাণ নেই। পলি জমে ভরাট হয়ে গেছে খালের বড় অংশ। অথচ প্রায় পাঁচ দশক আগে এই খালই বদলে দিয়েছিল হাজার হাজার মানুষের জীবন।</p>

<p>১৯৭৬ সালের সেই দিনটির কথা এখনও স্পষ্টভাবে মনে করতে পারেন উলাসী গ্রামের শতবর্ষী আব্দুল বারিক মণ্ডল। বয়সের ভারে নুয়ে পড়লেও স্মৃতির ভাণ্ডার এখনো উজ্জ্বল। তিনি জানান, সেদিন রাষ্ট্রপতি জিয়াউর রহমান হেলিকপ্টারে করে এলাকায় আসেন। স্কুল মাঠে অবতরণ করার পর তিনি হেঁটে খালের স্থানে যান এবং নিজ হাতে কোদাল তুলে মাটি কাটেন। শুধু আনুষ্ঠানিকতা নয়, তিনি সত্যিই শ্রমে অংশ নেন। মাটি তুলে ঝুড়িতে দেন, আর সেই ঝুড়ি তুলে দেন স্থানীয় জনপ্রতিনিধি করিম বকস মণ্ডলের মাথায়। এমন দৃশ্য সাধারণ মানুষের মনে গভীর প্রভাব ফেলে।</p>

<p>তৎকালীন ওই কর্মসুচিতে অংশ নেওয়া আব্দুল বারিক মণ্ডল বলেন, রাষ্ট্রপতির সেই উদ্যোগ আমাদের অনুপ্রাণিত করেছিল। হাজার হাজার মানুষ কোনো পারিশ্রমিক ছাড়াই খাল কাটার কাজে নেমে পড়েছিল। আমাদের শুধু দুপুরে রুটি আর গুড় খাওয়ানো হতো। কিন্তু তাতেই আমরা খুশি ছিলাম। কারণ আমরা জানতাম, এই খাল আমাদের জীবন বদলে দেবে।</p>

<p>সত্যিই তাই হয়েছিল। খাল খননের আগে উত্তর শার্শার পাঁচটি বড় বিলের পানি নিষ্কাশনের কোনো কার্যকর ব্যবস্থা ছিল না। বর্ষাকালে বিশাল এলাকা পানিতে ডুবে থাকত, আর শুষ্ক মৌসুমে পানির অভাবে ফসল ফলানো যেত না। প্রায় ২২ হাজার একর জমি বছরের বেশিরভাগ সময় অনাবাদি থাকত। কৃষকদের জীবনে নেমে আসত দুর্ভোগ, দারিদ্র্য ছিল নিত্যসঙ্গী।</p>

<p>এই প্রেক্ষাপটে উলাসী-যদুনাথপুর খাল খনন ছিল একটি যুগান্তকারী পদক্ষেপ। বেতনা নদীর সঙ্গে সংযোগ স্থাপন করে খালটি বিলগুলোর পানি দ্রুত নিষ্কাশনের পথ তৈরি করে। ফলে জমিগুলো আবাদযোগ্য হয়ে ওঠে। সেচের জন্য খালের পানি ব্যবহার শুরু হয়। খালের দুই পাশে স্থাপন করা হয় প্রায় ২০টি সেচ পাম্প। এর ফলে ইরি বা বোরো ধানের আবাদ শুরু হয়, যা এলাকায় খাদ্য উৎপাদনে বিপ্লব ঘটায়।</p>

<p>উলাসী গ্রামের আবু বক্কর সিদ্দিকী, যিনি তখন কিশোর বয়সে এই ঐতিহাসিক ঘটনার সাক্ষী ছিলেন, বলেন, আমার বাবা ছিলেন ইউপি মেম্বর। রাষ্ট্রপতি নিজে মাটি কেটে সেই ঝুড়ি বাবার মাথায় তুলে দেন। সেই দৃশ্য মানুষকে ভীষণভাবে নাড়া দিয়েছিল। সবাই বুঝেছিল, এটা শুধু একটি প্রকল্প নয়, এটি আমাদের ভবিষ্যৎ। তিনি আরও বলেন, খাল খননের পরই আমরা এর সুফল দেখতে শুরু করি। আগে যেখানে জমি ডুবে থাকত, সেখানে ফসল ফলতে শুরু করে। মানুষ স্বাবলম্বী হয়ে ওঠে। খাদ্যে স্বয়ংসম্পূর্ণতা আসে।</p>

<p>উলাসী-যদুনাথপুর খাল প্রকল্পটি শুধু একটি স্থানীয় উদ্যোগে সীমাবদ্ধ থাকেনি। এর সফলতা দেখে ১৯৭৭ সালে সারাদেশে খাল খনন কর্মসূচি চালু করা হয়, যা পরে &lsquo;জিয়া মডেল&rsquo; নামে পরিচিতি লাভ করে। এটি ছিল একটি টেকসই উন্নয়ন ধারণা, যেখানে জনগণের অংশগ্রহণকে সর্বোচ্চ গুরুত্ব দেওয়া হয়। এই প্রকল্পের অন্যতম বৈশিষ্ট্য ছিল স্বেচ্ছাশ্রম। বিভিন্ন শ্রেণি-পেশার মানুষ একসঙ্গে কাজ করেছেন। কৃষক, শ্রমিক, সরকারি কর্মচারী এমনকি সাধারণ শিক্ষার্থীরাও অংশ নেন এই কর্মসূচিতে। এটি একদিকে যেমন পানি ব্যবস্থাপনায় উন্নয়ন ঘটায়, অন্যদিকে সামাজিক সংহতিও বাড়ায়।</p>

<p>খালটি শুধু সেচ বা পানি নিষ্কাশনের মাধ্যম ছিল না, এটি ছিল একটি প্রাকৃতিক সম্পদ। খালে মাছ পাওয়া যেত, যা স্থানীয় জেলেদের জীবিকার উৎস ছিল। খালের পানি ঘিরে গড়ে উঠেছিল এক ধরনের অর্থনৈতিক কর্মকাণ্ড। কিন্তু সময়ের সঙ্গে সঙ্গে এই খালের গুরুত্ব কমতে থাকে। নিয়মিত সংস্কার না হওয়ায় পলি জমে খালটি ভরাট হয়ে যায়। পানি প্রবাহ কমে যায়, অনেক জায়গায় সম্পূর্ণ বন্ধ হয়ে যায়। ফলে আগের মতো পানি নিষ্কাশন সম্ভব হয় না। কৃষকরা আবারও সমস্যার মুখে পড়ছেন।</p>

<p>স্থানীয় যদুনাথপুর (হারিখালি) এর বাসিন্দা শফিকুল ইসলাম বলেন, এই খাল একসময় আমাদের বাঁচিয়েছিল। এখন এটি মরে গেছে। যদি আবার খনন করা হয়, তাহলে আগের মতো উপকার পাবো। আব্দুল আজিজ বলেন, আগে পানি জমে ফসল নষ্ট হতো। খাল কাটার পর সেই সমস্যা দূর হয়েছিল। এখন আবার একই সমস্যা দেখা দিচ্ছে। উলাসী গ্রামের মনিরুল ইসলাম মনি জানান, খাল খনন চলাকালে রাষ্ট্রপতি জিয়াউর রহমান খালের পাড়ে একটি সাধারণ ভবনে রাতযাপন করেছিলেন। পরে সেটি কৃষক ও কর্মকর্তাদের মিলনকেন্দ্রে পরিণত হয়। কিন্তু এখন সেই ভবনটি পরিত্যক্ত, ভেঙে পড়ার উপক্রম। মূল্যবান স্মৃতিচিহ্নগুলোও হারিয়ে গেছে।</p>

<p>খালের পাড়ে নির্মিত &lsquo;জিয়া মঞ্চ&rsquo; এখন বিলুপ্তির পথে। উন্নয়নের শপথ নেওয়ার সেই স্থান আজ দখল ও অবহেলার শিকার। ইতিহাস যেন ধীরে ধীরে মুছে যাচ্ছে।</p>

<p>এ বিষয়ে শার্শা উপজেলা নির্বাহী কর্মকর্তা (ইউএনও) ফজলে ওয়াহিদ বলেন, উলাসী-যদুনাথপুর খালটি শুধু একটি খাল নয়, এটি এ অঞ্চলের একটি গুরুত্বপূর্ণ ঐতিহ্য এবং কৃষির সঙ্গে ওতপ্রোতভাবে জড়িত। আমরা বিষয়টি গুরুত্বের সঙ্গে দেখছি। সংশ্লিষ্ট দপ্তরের সঙ্গে সমন্বয় করে খালটি পুনরুদ্ধারের জন্য প্রয়োজনীয় পদক্ষেপ নেওয়া হচ্ছে। খালটি সচল করা গেলে কৃষি ও স্থানীয় অর্থনীতিতে ইতিবাচক প্রভাব পড়বে।</p>

<p>বর্তমানে পানি উন্নয়ন বোর্ড খালটি পুনঃখননের উদ্যোগ নিয়েছে। নির্বাহী প্রকৌশলী পলাশ কুমার ব্যানার্জি জানান, ইতোমধ্যে সার্ভে সম্পন্ন হয়েছে এবং প্রকল্প প্রস্তাব মন্ত্রণালয়ে পাঠানো হয়েছে। অনুমোদন পেলে প্রকাশ্যে টেন্ডার ডেকে ঠিকারদার নিয়োগ করে খালটি পুনঃখনন করা হবে। আগামী শনিবার (২৮ মার্চ) কেশবপুরের গৌরিঘোনা ইউনিয়নের ৩ কিঃ মিঃ বুড়লি খাল খননের মাধ্যমে যশোরে খাল পুনঃখনন শুরু হচ্ছে। পর্যায়ক্রমে এ জেলার সকল খাল পুনঃখনন শুরু করা হবে বলে তিনি নিশ্চিত করেন।&nbsp;</p>