<p>রাজধানীর শাহবাগ থানায় দায়ের হওয়া দুই মামলা থেকে অব্যাহতি পেয়েছেন জাতীয় নাগরিক পার্টির (এনসিপি) সদস্য সচিব আখতার হোসেন। হত্যাচেষ্টা, দাঙ্গা ও সরকারি কাজে বাধা দেওয়ার পৃথক দুটি মামলা হয়েছিল তার নামে।</p>

<p>মঙ্গলবার (১৩ জানুয়ারি) আখতার হোসেনের আইনজীবীর আবেদনের প্রেক্ষিতে ঢাকার অতিরিক্ত চিফ মেট্রোপলিটন ম্যাজিস্ট্রেট আওলাদ হোসাইন মোহাম্মদ জুনায়েদ এবং জশিতা ইসলামের আদালত এই আদেশ দেন।</p>

<p>আইনজীবী মো. মুজাহিদুল ইসলাম অব্যাহতির তথ্য নিশ্চিত করে বলেন, &lsquo;সম্প্রতি মামলা প্রত্যাহারের জন্য আমরা স্বরাষ্ট্র মন্ত্রণালয়ে আবেদন করি। মন্ত্রণালয় থেকে মামলাগুলো প্রত্যাহারের গেজেট প্রকাশ করা হয়। সেই গেজেটের অনুলিপি জমা দিয়ে আজ আদালতে অব্যাহতির আবেদন করলে আদালত তা মঞ্জুর করেন।&rsquo;</p>

<p>আখতার হোসেন গত ২৮ ডিসেম্বর দুই মামলায় আদালতে আত্মসমর্পণ করে জামিন পেয়েছিলেন।</p>

<p>মামলার অভিযোগ সূত্রে জানা গেছে, ২০২১ সালে ভারতের প্রধানমন্ত্রী নরেন্দ্র মোদির বাংলাদেশ সফরের বিরুদ্ধে আন্দোলনের জেরে শাহবাগ থানায় আখতার হোসেনের বিরুদ্ধে পৃথক তিনটি মামলা করা হয়েছিল।&nbsp;</p>

<p>২০২১ সালের ১৩ এপ্রিল পবিত্র রমজান উপলক্ষ্যে অসুস্থ শরীর নিয়েও ঢাকা বিশ্ববিদ্যালয় এলাকায় দুস্থদের মাঝে ইফতারসামগ্রী বিতরণ করছিলেন আখতার। ওই সময় কেন্দ্রীয় শহীদ মিনারের সামনে থেকে তাকে আটক করে আইনশৃঙ্খলা রক্ষাকারী বাহিনী। পরে শাহবাগ থানার পৃথক মামলায় তাকে গ্রেপ্তার দেখানো হয়।</p>