<p>পিরোজপুর-২ আসনের সংসদ সদস্য ও গৃহায়ন ও গণপূর্ত মন্ত্রণালয়ের প্রতিমন্ত্রী আহম্মদ সোহেল মনজুর বলেছেন, &quot;আমার কোনো প্রতিনিধি নেই; আমার প্রতিনিধি আমি নিজেই। কারও কোনো সমস্যা হলে সরাসরি আমাকে জানাবেন। কেউ যদি আমার নাম ভাঙিয়ে কিছু করার চেষ্টা করে, সঙ্গে সঙ্গে আমাকে জানাবেন।&quot;</p>

<p>সোমবার (৯ মার্চ) দুপুরে পিরোজপুরের নেছারাবাদ উপজেলা পরিষদ অডিটরিয়ামে সরকারি কর্মকর্তা-কর্মচারীদের সঙ্গে এক পরিচিতি সভায় প্রধান অতিথির বক্তব্যে তিনি এসব কথা বলেন।</p>

<p>তিনি আরও বলেন, সরকারি কর্মচারীরা জনগণের সেবক। তাই জনগণ যেন কোনো সরকারি দপ্তরে এসে সেবা পেতে বেগ পোহাতে না হয়, সে বিষয়টি মাথায় রেখে সবাইকে কাজ করতে হবে।</p>

<p>প্রতিমন্ত্রী বলেন, &quot;জনগণের মতামত নিয়েই আমরা দেশকে এগিয়ে নিতে চাই। তাই সাধারণ মানুষের মতামত ধৈর্যসহকারে শুনতে হবে।&quot; এ সময় তিনি উপজেলা নির্বাহী কর্মকর্তাকে দপ্তরের সামনে জনগণের মতামত জানানোর জন্য একটি মতামত বক্স স্থাপনের নির্দেশ দেন।</p>

<p>এ সময় তিনি আরও বলেন, &quot;কোনোভাবেই যেন জনগণ সেবা নিতে এসে হয়রানির শিকার না হন। জনগণের সেবায় নিয়োজিত সবাইকে জনবান্ধব হয়ে উঠতে হবে।&quot;</p>

<p>সভায় আইন-শৃঙ্খলা পরিস্থিতি প্রসঙ্গে প্রতিমন্ত্রী বলেন, বিএনপির ভারপ্রাপ্ত চেয়ারম্যান তারেক রহমান মাদক, সন্ত্রাস ও চাঁদাবাজির বিষয়ে জিরো টলারেন্স অবস্থানে আছেন। পিরোজপুরে এসবের ব্যাপারে কোনো ধরনের ছাড় দেওয়া হবে না।</p>

<p>এ সময় তিনি নেছারাবাদ থানার ভারপ্রাপ্ত কর্মকর্তা (ওসি) মো. মেহেদী হাসানকে উদ্দেশ্যে করে বলেন, &quot;মাদক, সন্ত্রাস ও চাঁদাবাজি যে দলেরই হোক না কেন, তাদের বিরুদ্ধে আইনগত কঠোর ব্যবস্থা নিতে হবে।&quot;</p>

<p>এর আগে সকাল ১০টার দিকে প্রতিমন্ত্রী স্বরূপকাঠী-পিরোজপুর সড়কের নাপিতখালী খালের ওপর ৭৯.০৪২ মিটার দৈর্ঘ্যের একটি সেতু নির্মাণকাজের ভিত্তিপ্রস্তর স্থাপন করেন। এ সময় তিনি ঠিকাদারকে নির্ধারিত সময়ের মধ্যে কাজ শেষ করার নির্দেশ দেন।</p>

<p>পরে তিনি স্বরূপকাঠী হোমিওপ্যাথিক মেডিকেল কলেজ কাম সাইক্লোন শেল্টারের উদ্বোধন করেন। এরপর উপজেলা চত্বরে অগ্নিকাণ্ড ও প্রাকৃতিক দুর্যোগে ক্ষতিগ্রস্তদের মাঝে বিনামূল্যে ঢেউটিন বিতরণ করেন।</p>

<p>এদিকে বিকেলে নেছারাবাদ উপজেলা বিএনপি ও নেছারাবাদ পৌর বিএনপির আয়োজিত ইফতার মাহফিলে প্রতিমন্ত্রীর অংশ নেওয়ার কথা রয়েছে বলে জানা গেছে।</p>