<p>দীর্ঘ ১৭ বছরের আন্দোলন-সংগ্রাম, ত্যাগ আর রাজনৈতিক প্রতীক্ষার পর অবশেষে জাতীয় সংসদ সদস্য হিসেবে শপথ নেন বিএনপি মনোনীত নারায়ণগঞ্জ-১ (রূপগঞ্জ) আসনের নির্বাচিত মোস্তাফিজুর রহমান ভূঁইয়া দিপু। ধানের শীষ প্রতীকে জনগণের রায় নিয়ে তিনি বলেন, &lsquo;এ বিজয় আমার নয়, রূপগঞ্জবাসীর বিজয়।&rsquo;</p>

<p>মঙ্গলবার (১৭ ফেব্রুয়ারি) সকালে জাতীয় সংসদে নবনির্বাচিত এমপিদের শপথবাক্য পাঠ করান প্রধান নির্বাচন কমিশনার এএমএম নাসির উদ্দিন। দলীয় চেয়ারম্যান তারেক রহমানের নেতৃত্বে বিএনপি ও জোটের নির্বাচিত সদস্যদের প্রথম দফার শপথে অংশ নেন দিপু ভূঁইয়া। শপথ শেষে নিজ আসনের নাম লিখে আনুষ্ঠানিকভাবে স্বাক্ষর করে রূপগঞ্জের প্রতিনিধি হিসেবে সংসদে তার যাত্রা শুরু হয়।</p>

<p>দিপু ভূঁইয়া বলেন, &lsquo;এ দেশকে আমরা নতুনভাবে সাজাতে চাই। বিগত সময়ে দেশকে অনেক পিছিয়ে দেওয়া হয়েছে। আমরা তরুণেরা গণতন্ত্রের জন্য রাজপথে লড়েছি। আজকের এই সফলতা সেই সংগ্রামের ফসল।&rsquo;</p>

<p>প্রয়াত সাবেক প্রধানমন্ত্রী বেগম খালেদা জিয়াকে গভীর শ্রদ্ধায় স্মরণ তিনি বলেন, &lsquo;বেগম জিয়ার নেতৃত্বেই আমরা পথ চলেছি। আমাদের নেতা তারেক রহমান দেশের বাইরে থেকেও সবসময় দিকনির্দেশনা দিয়েছেন। তার নেতৃত্বে দেশ আবার গণতন্ত্রের পথে ফিরছে&mdash;এই অনুভূতি ভাষায় প্রকাশের বাইরে।&rsquo;</p>

<p>রূপগঞ্জবাসীর প্রতি কৃতজ্ঞতা জানিয়ে নবনির্বাচিত এই সংসদ সদস্য বলেন, &lsquo;আমি কথা দিয়েছিলাম&mdash;চাঁদাবাজি, সন্ত্রাস, মাদক ও অপরাধমুক্ত রূপগঞ্জ গড়ব। বেকার যুবকদের প্রশিক্ষণ দিয়ে কর্মসংস্থান সৃষ্টি করব। দলমত নির্বিশেষে সবাইকে সঙ্গে নিয়ে স্বপ্নের রূপগঞ্জ গড়ে তুলব।&rsquo;</p>

<p>এরআগে শনিবার (১৪ ফেব্রুয়ারি) রাতে গুলশানে বিএনপি চেয়ারপারসনের কার্যালয়ে তারেক রহমানের সঙ্গে সৌজন্য সাক্ষাৎ করেন দিপু ভূঁইয়া। ফুল দিয়ে শুভেচ্ছা জানিয়ে দলের নেতৃত্বের প্রতি কৃতজ্ঞতা প্রকাশ করেন তিনি।</p>

<p>এদিকে সংসদ সদস্য হিসেবে শপথ নেওয়ার পর দিপু ভূঁইয়াকে অভিনন্দনে ভাসাচ্ছেন রূপগঞ্জ উপজেলা বিএনপি ও অঙ্গসংগঠনের নেতাকর্মীরা। সামাজিক-রাজনৈতিক সংগঠন, গণমাধ্যমকর্মীসহ বিভিন্ন শ্রেণি-পেশার মানুষ শুভেচ্ছা জানাচ্ছেন তাদের নির্বাচিত প্রতিনিধিকে।</p>