<p>লালমনিরহাট-১ (হাতীবান্ধা&ndash;পাটগ্রাম) আসনের স্বতন্ত্র প্রার্থী শিহাব আহম্মেদের গাড়িবহরে দুর্বৃত্তদের হামলার ঘটনা ঘটেছে। রোববার (৮ ফেব্রুয়ারি) রাত সাড়ে ১০টার দিকে হাতীবান্ধা উপজেলার জোড়াপুকুর এলাকায় এই হামলা চালানো হয়।</p>

<p>প্রত্যক্ষদর্শী ও স্থানীয় সূত্র জানায়, রাতে নির্বাচনী প্রচার শেষ করে ফেরার সময় জোড়াপুকুর এলাকায় পৌঁছালে হঠাৎ করেই একদল হামলাকারী শিহাব আহম্মেদের গাড়িবহরকে লক্ষ্য করে ইট-পাটকেল নিক্ষেপ করে। এতে প্রার্থীর ব্যক্তিগত গাড়ি ব্যাপকভাবে ক্ষতিগ্রস্ত হয়। হামলার ঘটনায় শিহাব আহম্মেদসহ তার সঙ্গে থাকা কয়েকজন নেতাকর্মী আহত হন বলে অভিযোগ উঠেছে।</p>

<p>ঘটনার খবর দ্রুত ছড়িয়ে পড়লে ক্ষুব্ধ সমর্থকরা রাস্তায় নেমে আসেন। তারা হামলার প্রতিবাদ ও দোষীদের দ্রুত গ্রেপ্তারের দাবিতে বুড়িমারী&ndash;পাটগ্রাম মহাসড়কের বিভিন্নস্থানে অবস্থান নিয়ে সড়ক অবরোধ করেন। এর ফলে মহাসড়কের দুই পাশে শতাধিক পণ্যবাহী ট্রাক ও যাত্রীবাহী বাস আটকা পড়ে। দীর্ঘ যানজটের কারণে চরম ভোগান্তিতে পড়েন সাধারণ যাত্রীরা।</p>

<p>পরিস্থিতি নিয়ন্ত্রণে আনতে হাতীবান্ধা থানা পুলিশ ঘটনাস্থলে গিয়ে বিক্ষোভকারীদের সঙ্গে কথা বলে। এলাকায় উত্তেজনা বিরাজ করায় অতিরিক্ত পুলিশ ও বিজিবি মোতায়েন করা হয়েছে।</p>

<p>হামলার বিষয়ে আহত অবস্থায় স্বতন্ত্র প্রার্থী শিহাব আহম্মেদ বলেন, &ldquo;আমরা সম্পূর্ণ শান্তিপূর্ণভাবে প্রচার শেষ করে ফিরছিলাম। কিন্তু পরিকল্পিতভাবে আমাদের ওপর হামলা চালানো হয়েছে। আমার গাড়ি ভাঙচুর করা হয়েছে। এ অবস্থায় আমাদের জানমালের নিরাপত্তা চরম ঝুঁকিতে।এভাবে সহিংসতা চলতে থাকলে সাধারণ মানুষ ভোটকেন্দ্রে যেতে ভয় পাবে। এমন পরিস্থিতিতে আদৌ সুষ্ঠু ও নিরপেক্ষ নির্বাচন সম্ভব কি না, তা নিয়ে আমি গভীর উদ্বিগ্ন।&rdquo;</p>

<p>হাতীবান্ধা থানার ভারপ্রাপ্ত কর্মকর্তা (ওসি) রমজান আলী বলেন, &ldquo;খবর পাওয়ার সঙ্গে সঙ্গে আমরা ঘটনাস্থলে পৌঁছাই এবং প্রার্থীর নিরাপত্তা নিশ্চিত করি। সমর্থকদের সঙ্গে কথা বলে ধীরে ধীরে সড়ক অবরোধ প্রত্যাহারের চেষ্টা করা হয়েছে। বর্তমানে পরিস্থিতি নিয়ন্ত্রণে রয়েছে। হামলার সঙ্গে জড়িতদের শনাক্ত করে আইনগত ব্যবস্থা নেওয়া হবে।&rdquo;</p>

<p><br />
কাওছার/এদিন</p>