<p>নতুন সরকারের যাত্রা শুরু হলো আজ। প্রথম কর্মদিবসেই প্রধানমন্ত্রী তারেক রহমান ও তার নবগঠিত মন্ত্রিসভার সদস্যরা নানা কর্মসূচিতে অংশ নিচ্ছেন। দিনের শুরুতেই মহান মুক্তিযুদ্ধের বীর শহীদদের প্রতি পুষ্পস্তবক অর্পণ এবং শহীদ রাষ্ট্রপতি জিয়াউর রহমান ও বেগম খালেদা জিয়ার সমাধিতে শ্রদ্ধা নিবেদনের মধ্য দিয়ে নতুন সরকারের যাত্রা শুরু হচ্ছে। এরপর দাপ্তরিক কাজ ও গুরুত্বপূর্ণ বৈঠকের মাধ্যমে নির্ধারিত হবে সরকারের আগামীর কর্মপরিকল্পনা।</p>

<p>বুধবার (১৮ ফেব্রুয়ারি) বেলা ১১টায় সাভার জাতীয় স্মৃতিসৌধে পুষ্পস্তবক অর্পণের কথা রয়েছে প্রধানমন্ত্রীর। এজন্য সকাল ১০টায় গুলশানের বাসভবন থেকে তিনি সাভারের উদ্দেশে রওনা দেবেন। প্রধানমন্ত্রী ও মন্ত্রিসভার সদস্যদের আগমনকে কেন্দ্র করে জাতীয় স্মৃতিসৌধ এলাকায় নিশ্ছিদ্র নিরাপত্তা ব্যবস্থা জোরদার করা হয়েছে।</p>

<p>সাভারের কর্মসূচি শেষে প্রধানমন্ত্রী বেলা সাড়ে ১১টায় ঢাকার উদ্দেশে রওনা হবেন। এরপর দুপুর সোয়া ১২টায় তিনি শেরেবাংলা নগরে শহীদ রাষ্ট্রপতি জিয়াউর রহমান এবং বেগম খালেদা জিয়ার সমাধিতে শ্রদ্ধা নিবেদন করবেন। এ সময় সরকারের উচ্চপদস্থ ব্যক্তিবর্গ ও মন্ত্রিসভার সদস্যরা উপস্থিত থাকবেন।</p>

<p>সমাধিতে শ্রদ্ধা নিবেদন শেষ করে দুপুর ১২টা ৪০ মিনিটে প্রধানমন্ত্রী সচিবালয়ের উদ্দেশে রওনা দেবেন। সেখানে পৌঁছানোর পর তিনি মধ্যাহ্নভোজ ও নামাজ আদায় করবেন। এরপর বিকেল ৩টায় তিনি মন্ত্রিসভার প্রথম গুরুত্বপূর্ণ বৈঠকে সভাপতিত্ব করবেন।</p>

<p>দিনের শেষভাগে প্রধানমন্ত্রী বিকেল ৪টায় প্রশাসনের ঊর্ধ্বতন কর্মকর্তাদের সঙ্গে অর্থাৎ সচিবদের সঙ্গে এক মতবিনিময় সভায় মিলিত হবেন। প্রধানমন্ত্রীর কার্যালয় থেকে জানানো হয়েছে, কর্মসূচিগুলো বাস্তবায়নে সংশ্লিষ্ট প্রতিটি দপ্তরকে আগেই প্রয়োজনীয় প্রস্তুতি ও নির্দেশনা দেওয়া হয়েছে।</p>

<p>টিআর</p>