<p>ইরান থেকে ছোড়া ক্ষেপণাস্ত্রের সতর্কতায় রোববার ভোরে উত্তর ইসরাইল জুড়ে বিমান হামলার সাইরেন বেজে ওঠে। তবে এখন পর্যন্ত কোনো ক্ষয়ক্ষতি বা হতাহতের খবর পাওয়া যায়নি।&nbsp;</p>

<p>জেরুজালেম থেকে বার্তাসংস্থা এএফপি এ খবর জানায়।</p>

<p>ইসরাইলের সামরিক বাহিনীর এক বিবৃতিতে বলা হয়েছে, &lsquo;ইসরাইল রাষ্ট্রের ভূখণ্ড লক্ষ্য করে ইরান থেকে ছোড়া ক্ষেপণাস্ত্রের জবাবে&rsquo; তাদের আকাশ প্রতিরক্ষা ব্যবস্থা কাজ করছে।</p>

<p>সেনাবাহিনীর হোম ফ্রন্ট কমান্ড জানায়, বন্দরনগরী হাইফাসহ উত্তর ইসরাইলের বিস্তীর্ণ এলাকায় সতর্কতা জারি করা হয়েছে। বাসিন্দাদের আশ্রয়কেন্দ্র বা নিরাপদ স্থানে যাওয়ার নির্দেশ দেওয়া হয়।</p>

<p>পরে সতর্কতা তুলে নেওয়া হয়। সামরিক বাহিনী জানায়, &lsquo;দেশের সব এলাকায় এখন সুরক্ষিত স্থান থেকে বের হওয়া অনুমোদিত।&rsquo;</p>

<p>ইসরাইলি গণমাধ্যম জানায়, একাধিক ক্ষেপণাস্ত্র ছোড়া হয়েছিল। এর অন্তত বেশিরভাগই আকাশ প্রতিরক্ষা ব্যবস্থায় ভূপাতিত করা হয়েছে।</p>

<p>এই যুদ্ধের মধ্যে ক্ষেপণাস্ত্র হামলায় এখন পর্যন্ত ইসরাইলে ১০ জন নিহত হয়েছে। ২৮ ফেব্রুয়ারি যুক্তরাষ্ট্র ও ইসরাইলের ইরানে হামলার মধ্য দিয়ে এই যুদ্ধের সূচনা হয়।</p>