<p>যথাযোগ্য ধর্মীয় ভাবগাম্ভীর্য ও উৎসবমুখর পরিবেশে পবিত্র ঈদুল ফিতরের প্রধান জামাত অনুষ্ঠিত হয়েছে।&nbsp;</p>

<p>শনিবার (২১ মার্চ) সকাল সাড়ে ৮টায় সিলেটের ঐতিহাসিক শাহী ঈদগাহ ময়দানে এ জামাত অনুষ্ঠিত হয়।</p>

<p>শাহী ঈদগাহের জামাতে বিপুলসংখ্যক ধর্মপ্রাণ মুসল্লি অংশ নেন। নামাজ শেষে দেশ ও জাতি এবং মুসলিম উম্মাহর কল্যাণ কামনা করে বিশেষ মোনাজাত করা হয়।</p>

<p>শাহী ঈদগাহে শিল্প ও বাণিজ্যমন্ত্রী খন্দকার আবদুল মুক্তাদির, প্রবাসী কল্যাণ ও বৈদেশিক কর্মসংস্থান মন্ত্রী আরিফুল হক চৌধুরী ও সিলেট সিটি করপোরেশনের প্রশাসক আবদুল কাইয়ূমসহ বিভিন্ন রাজনৈতিক দলের নেতৃবৃন্দ নামাজ আদায় করেন।</p>

<p>এ ছাড়া হযরত শাহজালাল (রহ.) দরগাহ মসজিদে সকাল সাড়ে ৮টায় ও হযরত শাহপরাণ (রহ.) দরগাহ মসজিদে সকাল ৮টায় ঈদের জামাত অনুষ্ঠিত হয়।</p>

<p>বন্দরবাজারস্থ কুদরত উল্লাহ জামে মসজিদে পবিত্র ঈদুল ফিতরের ৩টি জামাত অনুষ্ঠিত হয়েছে। প্রথম জামাত সকাল ৭টায়, দ্বিতীয় জামাত সকাল ৮টায় ও তৃতীয় জামাত সকাল &nbsp;৯টায় অনুষ্ঠিত হয়।</p>

<p>সিলেট সরকারী আলীয়া মাদ্রাসা মাঠে আনজুমানে খেদমতে কুরআনের উদ্যোগে সকাল ৮টায় ঈদের জামাত অনুষ্ঠিত হয়।&nbsp;</p>

<p>এ বছর সিলেট জেলা ও মহানগর মিলে প্রায় ৩ হাজার ঈদ জামাত অনুষ্ঠিত হয়েছে। নামাজ শেষে ধর্মপ্রাণ মুসল্লিদের একে অপরের সঙ্গে কোলাকুলি ও শুভেচ্ছা বিনিময় করতে দেখা গেছে।</p>