<p>নির্বাচন কমিশনার (ইসি) ব্রিগেডিয়ার জেনারেল (অব.) আবুল ফজল মো. সানাউল্লাহ বলেছেন, আসন্ন ত্রয়োদশ জাতীয় সংসদ নির্বাচন কোনো সাধারণ নির্বাচন নয়, এটি দেশের গণতান্ত্রিক উত্তরণ নিশ্চিত করা এবং আন্তর্জাতিক পরিমণ্ডলে বাংলাদেশের ভাবমূর্তি পুনরুদ্ধারের একটি গুরুত্বপূর্ণ নির্বাচন। আমরা সবার সাধ্যমতো চেষ্টায় একটি সুষ্ঠু, সুন্দর ও গ্রহণযোগ্য নির্বাচন উপহার দিতে চাই।</p>

<p>তিনি বলেন, অতীতের নির্বাচন নিয়ে নানা ধরনের সমালোচনা থাকলেও ইসির এবারের লক্ষ্য হলো একটি গ্রহণযোগ্য, অংশগ্রহণমূলক ও সুষ্ঠু নির্বাচন উপহার দেওয়া।</p>

<p>মঙ্গলবার বিকেলে কুমিল্লা জেলা প্রশাসকের কার্যালয়ে ত্রয়োদশ জাতীয় সংসদ নির্বাচন ও গণভোট-২০২৬ উপলক্ষে আয়োজিত আইনশৃঙ্খলা রক্ষাকারী সেল এবং ভিজিল্যান্স ও অবজারভেশন টিমের সঙ্গে মতবিনিময় সভায় প্রধান অতিথির বক্তব্যে তিনি এসব কথা বলেন।</p>

<p>নির্বাচন কমিশনার সানাউল্লাহ বলেন, ঢাকা ও চট্টগ্রামের পর সংসদীয় আসনের সংখ্যার দিক থেকে কুমিল্লা জেলা অন্যতম গুরুত্বপূর্ণ। ফলে এ জেলায় নির্বাচনী কার্যক্রমের পরিধি ও কর্মব্যস্ততা তুলনামূলকভাবে বেশি থাকবে। এ কারণে জেলা প্রশাসন, নির্বাচন অফিস এবং আইনশৃঙ্খলা বাহিনীর মধ্যে কার্যকর ও সমন্বিতভাবে দায়িত্ব পালনের বিকল্প নেই।</p>

<p>তিনি বলেন, নির্বাচনকে শান্তিপূর্ণ ও সুষ্ঠুভাবে সম্পন্ন করতে অবৈধ অস্ত্র উদ্ধার এবং চিহ্নিত সন্ত্রাসীদের আইনের আওতায় আনা আইনশৃঙ্খলা বাহিনীর অন্যতম প্রধান দায়িত্ব। পাশাপাশি ভোটকেন্দ্রগুলোকে শতভাগ সিসিটিভি নজরদারির আওতায় রাখার ওপর তিনি বিশেষ গুরুত্বারোপ করেন।</p>

<p>নির্বাচন কমিশনার বলেন, নির্বাচন কমিশন কোনো ধরনের পক্ষপাত বা চাপ ছাড়াই দায়িত্ব পালন করছে। ভোটাররা যেন নির্বিঘ্নে ও নিরাপদ পরিবেশে ভোটাধিকার প্রয়োগ করতে পারেন, সে লক্ষ্যে সংশ্লিষ্ট সকলকে সতর্ক ও দায়িত্বশীল ভূমিকা পালনের আহ্বান জানান তিনি।</p>

<p>কুমিল্লা জেলা প্রশাসক মো. রেজা হাসান-এর সভাপতিত্বে এবং অতিরিক্ত জেলা প্রশাসক সাইফুল ইসলাম-এর সঞ্চালনায় অনুষ্ঠিত এ সভায় আরও উপস্থিত ছিলেন পুলিশ সুপার মো. আনিসুজ্জামান, আঞ্চলিক নির্বাচন কর্মকর্তা মোহাম্মদ আজিজুল, বিজিবির কুমিল্লা ব্যাটালিয়নের (১০ বিজিবি) অধিনায়ক লেফটেন্যান্ট কর্নেল মীর আলী এজাজ, কুমিল্লা সেনানিবাসের ২৩ বীরের অধিনায়ক লেফটেন্যান্ট কর্নেল মাহমুদ, র&zwnj;্যাব-১১ কুমিল্লার অধিনায়ক মিঠুন কুমার কুন্ডু, এনএসআইয়ের যুগ্ম পরিচালক মো. আবু আবদুল্লাহ, ডিজিএফআইয়ের উপ-পরিচালক কাজী রাজীব রুবায়েতসহ সংশ্লিষ্ট দপ্তরের ঊর্ধ্বতন কর্মকর্তারা।</p>

<p>সভায় আইনশৃঙ্খলা পরিস্থিতি, ভোটকেন্দ্রের নিরাপত্তা, পর্যবেক্ষণ কার্যক্রম এবং নির্বাচনকালীন সার্বিক প্রস্তুতি নিয়ে বিস্তারিত আলোচনা করা হয়।</p>