<p>পিরোজপুরের মঠবাড়িয়া পৌরসভায় পাঁচ বছর আগে ৩ তলাবিশিষ্ট আধুনিক বহুতল বিপণিবিতান মার্কেট নির্মাণ হলেও এখন পর্যন্ত খুলে দেওয়া হয়নি। মার্কেটটি ফিশ মার্কেট নামেই এলাকাবাসীর কাছে পরিচিত।</p>

<p>এশিয়ান ডেভেলপমেন্ট ব্যাংকের সহায়তায় ৯ কোটি ২০ লাখ টাকা ব্যয়ে মার্কেটটি নির্মাণ করা হয়। মার্কেট খুলে না দেওয়ায় সরকার বছরে প্রায় কোটি টাকার রাজস্ব হারাচ্ছে।&nbsp;</p>

<p>স্থানীয় সূত্রে জানা যায়, মার্কেটটি খুলে না দেওয়ার ফলে মাছ ও ফল ব্যবসায়ীরা সড়কে দোকানপাট বসান। ফলে ঢাকা-মঠবাড়িয়া-পাথরঘাটা হাইওয়ে সড়কে প্রায়ই তীব্র যানজটের সৃষ্টি হয়। এতে চরম ভোগান্তিতে পড়তে হয় পথচারীদের।</p>

<p>নাম প্রকাশে অনিচ্ছুক পৌরসভার এক কর্মকর্তা বলেন, &ldquo;মার্কেটটির মধ্যে ৮৬টি দোকান বরাদ্দ দেওয়ার ব্যবস্থা রয়েছে। খোলার বিষয়ে ২০২৪ সালের ৫ আগস্টের পর বারবার উদ্যোগ নেওয়া হলেও একজন রাজনৈতিক নেতার হস্তক্ষেপে থেমে যায় কার্যক্রম। পৌরসভার বিভিন্ন উন্নয়ন প্রকল্পের কাজে অযাচিত হস্তক্ষেপ করার অভিযোগ আছে ওই নেতার বিরুদ্ধে।&rdquo;</p>

<p>তিনি আরো বলেন, &ldquo;যাত্রীদের ভোগান্তি নিরসন ও যানজটমুক্ত রাখতে সরকারের অঙ্গীকার সড়ক থেকে দোকানপাট তুলে বিকল্প ব্যবস্থা করে দেওয়া। এ কর্মসূচি রাজধানী ঢাকাসহ দেশের বিভিন্ন জেলা উপজেলা শহরে চলমান। অথচ মঠবাড়িয়া পৌরসভায় বিকল্প ব্যবস্থা থাকলেও সড়ক ও ফুটপাতে ফল, মাছের দোকান বসিয়ে ব্যবসা করছেন বছরের পর বছর ধরে।&rdquo;</p>

<p>আবদুল কুদ্দুস নামে একজন মৎস্য ব্যবসায়ী জানান, নির্দিষ্ট স্থানে বসতে না পারার কারণে প্রতিদিন মালামালের অনেক ক্ষতি হচ্ছে। পাশাপাশি মালামালের নিরাপত্তা থাকছে না। এছাড়াও প্রায়ই ভ্রাম্যমাণ আদালত ও উচ্ছেদ অভিযানে নানাবিধ ক্ষতির সম্মুখীন হতে হয়।&nbsp;</p>

<p>রাকিব আরমান নামে একজন ফল ব্যবসায়ী জানান, মার্কেটটি নির্মাণ হওয়ার পর খুলে দেওয়ার দাবিতে মানবন্ধন ও প্রতিবাদ সমাবেশ করার পর পৌরসভার শীর্ষ কর্মকর্তারা একাধিকবার পরিদর্শন করেন। কিন্তু অজ্ঞাত কারণে আজও খুলে দেয়নি। তাদের দাবি, প্রাপ্যদের দোকান বরাদ্দ দিয়ে দ্রুত সময়ের মধ্যে মার্কেট খুলে দেওয়া হোক।</p>

<p>মঠবাড়িয়া উপজেলা নির্বাহী কর্মকর্তা ও পৌর প্রশাসক আকলিমা আক্তার বলেন, &ldquo;মার্কেটটি উপজেলা পরিষদের কাছে হস্তান্তর করা হয়েছে। একটি পরিচালনা কমিটিও করা হয়েছে। একইসঙ্গে ইজারা দেওয়ার প্রক্রিয়া চলমান রয়েছে।&rdquo;</p>

<p>তিনি আরো বলেন, &ldquo;খুব দ্রুত সময়ে মার্কেটটি খুলে দেওয়া হবে। আশা করছি মার্কেটটি চালু হলে যানজট নিরসনসহ মানুষের ভোগান্তি কমে আসবে এবং ব্যবসায়ীরা স্বাচ্ছন্দ্যে ব্যবসা বাণিজ্য পরিচালনা করতে পারবেন।&rdquo;</p>

<p>পিরোজপুর জেলা প্রশাসক আবু সাঈদ বলেন, &ldquo;মার্কেট উদ্বোধনের জন্য উপজেলা নির্বাহী কর্মকর্তাকে নির্দেশনা দেওয়া হয়েছে। দ্রুতই এটি খুলে দেওয়া হবে।&rdquo;</p>