<p>জামালপুরের ইসলামপুরে রাজনৈতিক দলের নাম ভাঙিয়ে চাঁদাবাজি, জমি দখল, দোকান ভাঙচুর ও সন্ত্রাসী হামলার অভিযোগে সংবাদ সম্মেলন করেছেন ভুক্তভোগী পরিবার।</p>

<p>শনিবার (১৮ এপ্রিল) সকালে ইসলামপুর উপজেলার গাইবান্ধা ইউনিয়নের ফুলকার চর গ্রামে এ সংবাদ সম্মেলনের আয়োজন করা হয়। এতে লিখিত বক্তব্য পাঠ করেন হামলার শিকার নূর ইসলামের ছেলে লিটন মিয়া।</p>

<p>লিখিত অভিযোগে তিনি বলেন, স্থানীয় ইউনিয়ন বিএনপির সহ-সভাপতি বাহাদুর ব্যাপারী ও তার সহযোগীরা দীর্ঘদিন ধরে দলীয় প্রভাব খাটিয়ে তাদের কাছে চাঁদা দাবি করে আসছিল। চাঁদা দিতে অস্বীকৃতি জানালে এলজিডির রাস্তা নির্মাণকে কেন্দ্র করে তাদের জমি দখল, দোকান ভাঙচুর ও সন্ত্রাসী হামলা চালানো হয়।</p>

<p>এ সময় নূর ইসলামের দোকান ভাঙচুর ও লুটপাট করা হয় বলেও অভিযোগ করেন তিনি। শুধু তাই নয়, তাদের প্রাণনাশের চেষ্টা করা হয়েছে বলেও দাবি করেন ভুক্তভোগীরা।</p>

<p>লিটন মিয়া আরও বলেন, ঘটনার পর প্রশাসনের বিভিন্ন দপ্তরে লিখিত অভিযোগ দেওয়া হলেও এখন পর্যন্ত কোনো প্রতিকার পাননি তারা। সংবাদ সম্মেলন থেকে ঘটনার সুষ্ঠু ও নিরপেক্ষ তদন্তের মাধ্যমে দোষীদের দৃষ্টান্তমূলক শাস্তির দাবি জানান ভুক্তভোগী পরিবার ও এলাকাবাসী।</p>