<p>দিনাজপুরের খানসামা উপজেলায় পবিত্র ঈদুল ফিতরকে সামনে রেখে অসহায় ও দরিদ্র পরিবারের মাঝে ভালোবাসার ঈদ উপহার পৌঁছে দেওয়া হয়েছে।</p>

<p>বুধবার (১৮ মার্চ) সকাল থেকে উপজেলার বিভিন্ন এলাকায় সরেজমিনে গিয়ে এসব সামগ্রী বিতরণ করা হয়। মানবিক এই উদ্যোগটি বাস্তবায়ন করে স্বেচ্ছাসেবী সংগঠন গো ফ্যাভলো ফাউন্ডেশন। এদিন ১০টি পরিবারের হাতে দুধ, চিনি, সাবান, তেল, মুড়ি ও সেমাইসহ প্রায় ৬০০ টাকার প্রয়োজনীয় পণ্য তুলে দেওয়া হয়।</p>

<p>এর আগেও সংগঠনটির পক্ষ থেকে ৬টি পরিবারের জন্য রমজানের সাত দিনের বাজারের ব্যবস্থা করা হয়েছিল। ধারাবাহিক এই সহায়তায় উপকারভোগীদের চোখেমুখে ফুটে ওঠে স্বস্তি আর ঈদের আগাম আনন্দ।</p>

<p>সামগ্রী পেয়ে অনেকেই আবেগভরে কৃতজ্ঞতা প্রকাশ করেন। তাদের ভাষায়, এমন সহায়তা শুধু প্রয়োজন মেটায় না&mdash;ঈদের আনন্দকেও করে আরও অর্থবহ।</p>

<p>সংগঠনের সাধারণ সম্পাদক আরিফ শাহরিয়ার শোয়েব বলেন, &ldquo;সকল দাতা ও স্বেচ্ছাসেবীদের আন্তরিক ধন্যবাদ। তাঁদের সহযোগিতার কারণেই আমরা সময়মতো সহায়তা পৌঁছে দিতে পেরেছি। ভবিষ্যতে আরও বড় পরিসরে কাজ করার লক্ষ্য নিয়ে আমরা এগোচ্ছি।&rdquo;</p>

<p>সংগঠনের সভাপতি শাহরিয়ার আমান বলেন, &ldquo;আলহামদুলিল্লাহ, সবার সম্মিলিত প্রচেষ্টায় ১০টি পরিবারের কাছে খাদ্যসামগ্রী পৌঁছে দেওয়া সম্ভব হয়েছে। আমরা চাই সমাজের আরও মানুষ এই মানবিক কাজে যুক্ত হোক। সহানুভূতিশীল ও মানবিক সমাজ গড়তেই আমাদের এই পথচলা, যা ভবিষ্যতেও অব্যাহত থাকবে ইনশাআল্লাহ।&rdquo;</p>

<p>স্থানীয়দের মতে, এমন উদ্যোগ সমাজে সহমর্মিতা, মানবিকতা ও পারস্পরিক দায়িত্ববোধ জাগ্রত করতে গুরুত্বপূর্ণ ভূমিকা রাখছে।</p>

<p>&nbsp;</p>