<p>জনপ্রিয় গায়ক তৌসিফ আহমেদ সোমবার&nbsp;(২৯ ডিসেম্বর) নিজ বাসায় জ্ঞান হারিয়ে ফ্লোরে পড়ে গিয়ে মাথায় আঘাত পেয়েছেন। আঘাতের কারণে প্রচণ্ড রক্তক্ষরণ হয় এবং মাথায় ২৭টি সেলাই দিতে হয়। পরে চিকিৎসকরা পরীক্ষা করে স্ট্রোকের বিষয়টি নিশ্চিত করেন।&nbsp;শুক্রবার (২ জানুয়ারি) দুপুরে&nbsp;খবরটি নিশ্চিত করেছেন তৌসিফ আহমেদ।</p>

<p>তিনি&nbsp;জানিয়েছেন, &ldquo;সকাল সাড়ে সাতটার দিকে হঠাৎ মাথা ঘুরে পড়ে যাই। এরপর আর&nbsp;কিছুই মনে নেই। রক্ত দেখে আমার স্ত্রী আশপাশে সবাইকে খবর দিলে প্রথমে&nbsp;ধানমন্ডির সিটি হাসপাতালে, পরে ইবনে সিনা হাসপাতালে ভর্তি হয়েছি। এক দিন লাইফ সাপোর্টে থাকতে হয়েছে। হাসপাতালে এক দিন লাইফ সাপোর্টে থাকার কারণে খরচ অনেক বেড়ে যায়। তাই এখন বাসায় খেকেই&nbsp;চিকিৎসা নিচ্ছি&nbsp;এবং আগের তুলনায় ভালো অনুভব করছি।&rdquo;</p>

<p>তিনি আরও জানান, &ldquo;দীর্ঘদিন ধরেই&nbsp;অসুস্থ ছিলাম। আগের মতো কাজ করতে পারছি না, চিকিৎসা খরচও বেশি হয়ে যাচ্ছে। আলহামদুলিল্লাহ, এখন আগের তুলনায় ভালো আছি, তবে আরও পরীক্ষা-নিরীক্ষা করতে হবে। সবাই আমার জন্য দোয়া করবেন।&rdquo;</p>

<p>তৌসিফের স্বাস্থ্য সমস্যা নতুন নয়। ২০২২ সালের এপ্রিলে তিনি প্রথমবার হার্ট অ্যাটাক করেছিলেন। ছয় ঘণ্টা পর্যবেক্ষণের পর সুস্থ হয়ে ছিলেন। এরপর ২০২৪ সালের অক্টোবরে দ্বিতীয়বার হার্ট অ্যাটাক হয়। সেই পর থেকে ডাক্তারদের পরামর্শ অনুযায়ী বাসাতেই বিশ্রামে রয়েছেন তিনি।</p>

<p>গাওয়ার পাশাপাশি তৌসিফ গান লিখেন, সুর ও সংগীতায়োজন করেন। তার জনপ্রিয় গানগুলোর মধ্যে &lsquo;দূরে কোথাও আছি বসে&rsquo;, &lsquo;বৃষ্টি ঝরে যায়&rsquo;, &lsquo;এ মনের আঙিনায়&rsquo; ও &lsquo;জান পাখি&rsquo; উল্লেখযোগ্য। ২০০৭ সালে প্রকাশিত তার প্রথম একক অ্যালবাম &lsquo;অভিপ্রায়&rsquo;। সুস্থ হয়ে আবারও গানে ফিরে আসার ইচ্ছা প্রকাশ করেছেন এই শিল্পী।</p>