<p>অন্তর্বর্তীকালীন সরকারের জারি করা অধ্যাদেশগুলোকে আইনে রূপান্তরের লক্ষ্যে জাতীয় সংসদে আজ (শুক্রবার) আরও ১০টি বিল পাস হয়েছে।</p>

<p>ত্রয়োদশ জাতীয় সংসদের প্রথম অধিবেশনের ১৩তম দিনের সকালের অধিবেশনে উত্থাপিত বিলগুলোর ওপর দফাওয়ারী কোনো সংশোধনী প্রস্তাব না থাকায় সংসদে এ বিষয়ে আলোচনা হয়নি। সংশ্লিষ্ট মন্ত্রীরা বিলগুলো উত্থাপন করলে সর্বসম্মতিক্রমে সেগুলো পাস হয়। অধিবেশনে সভাপতিত্ব করেন স্পিকার হাফিজ উদ্দিন আহমদ, বীর বিক্রম।</p>

<p>অন্তর্বর্তী সরকারের জারি করা মোট ১৩৩টি অধ্যাদেশের মধ্যে সংসদের বিশেষ কমিটি ৯৮টি অপরিবর্তিতভাবে এবং ১৫টি সংশোধনসহ পাসের সুপারিশ করে। বাকি ২০টির মধ্যে ৪টি বাতিল এবং ১৬টি আরও শক্তিশালী করে নতুন বিল আকারে আনার সুপারিশ করা হয়।</p>

<p>সকালের অধিবেশনে পাস হওয়া বিলগুলোকে অপরিবর্তিতভাবে পাসের সুপারিশ করেছিল বিশেষ কমিটি।</p>

<p>এর মধ্যে গৃহায়ন ও গণপূর্ত মন্ত্রী জাকারিয়া তাহের &lsquo;নারায়ণগঞ্জ উন্নয়ন কর্তৃপক্ষ বিল, ২০২৬&rsquo;; &nbsp;বরিশাল উন্নয়ন কর্তৃপক্ষ বিল, ২০২৬&rsquo;; ময়মনসিংহ উন্নয়ন কর্তৃপক্ষ বিল, ২০২৬&rsquo;; &lsquo;কুমিল্লা উন্নয়ন কর্তৃপক্ষ বিল, ২০২৬&rsquo; এবং &lsquo;রংপুর উন্নয়ন কর্তৃপক্ষ বিল, ২০২৬&rsquo; সংসদে উত্থাপন করেন এবং তা সর্বসম্মতিক্রমে পাস হয়।</p>

<p>সংস্কৃতি বিষয়ক মন্ত্রী নিতাই রায় চৌধুরী বাংলাদেশ শিল্পকলা একাডেমী (সংশোধন) বিল, ২০২৬&rsquo; পাসের প্রস্তাব উত্থাপন করেন এবং তা সর্বসম্মতিক্রমে পাস হয়।</p>

<p>পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টু বাংলাদেশ বনশিল্প উন্নয়ন কর্পোরেশন বিল, ২০২৬&rsquo; পাসের প্রস্তাব উত্থাপন করেন এবং তা সর্বসম্মতিক্রমে পাস হয়।</p>

<p>অর্থমন্ত্রী আমির খসরু মাহমুদ চৌধুরী &lsquo;আমানত সুরক্ষা বিল, ২০২৬&rsquo;; &lsquo;এক্সাইজেস এন্ড সল্ট বিল, ২০২৬&rsquo;; মূল্য সংযোজন কর ও সম্পূরক শুল্ক (সংশোধন) বিল, ২০২৬&rsquo; পাসের প্রস্তাব উত্থাপন করেন এবং তা সর্বসম্মতিক্রমে পাস হয়।</p>