<p>নিউমুরিং কনটেইনার টার্মিনাল (এনসিটি) পরিচালনার ভার বিদেশি অপারেটর &lsquo;ডিপি ওয়ার্ল্ড&rsquo;কে দেওয়ার সিদ্ধান্তের প্রতিবাদে লাগাতার কর্মবিরতিতে আছেন চট্টগ্রাম বন্দরের শ্রমিক-কর্মচারীরা। অনির্দিষ্টকালের কর্মবিরতিতে বন্দরে দেখা দিয়েছে &lsquo;অচলাবস্থা&rsquo;।</p>

<p>শ্রমিকরা কাজ না করায় বুধবারও বন্দরের বিভিন্ন জেটিতে কোনো কাজ হচ্ছে না। আগেরদিনের মত বন্ধ রয়েছে সব ধরনের অপারেশনাল কার্যক্রম।&nbsp;</p>

<p>বন্দরের সাধারণ কার্গো বাথ, কন্টেইনার জেটিসহ কোথাও পণ্য ও কন্টেইনার ওঠা নামার কাজ হয়নি। বর্হিনোঙ্গর থেকে জাহাজ চলাচলও বন্ধ ছিল। আন্দোলনকারীরা জানিয়েছেন বন্দরের জেটিগুলোতে সুনসান নীরবতা বিরাজ করছে।</p>

<p>এনসিটি পরিচালনার ভার &lsquo;ডিপি ওয়ার্ল্ড&rsquo;কে দেওয়ার সিদ্ধান্তের প্রতিবাদে শনি ও রোববার ৮ ঘণ্টা করে কর্মবিরতির ডাক দেয় বন্দর জাতীয়তাবাদী শ্রমিক দল। প্রথম দিনে জাতীয়তাবাদী শ্রমিকদলের নামে কর্মসূচি দেওয়া হলেও সেদিন বিকালে জানানো হয়- তাদের এ কর্মসূচি চলবে &lsquo;বন্দর রক্ষা সংগ্রম পরিষদ&rsquo;র নামে।</p>

<p>সোমবারও সকাল ৮টা থেকে বিকাল ৪টা পর্যন্ত ৮ ঘণ্টা কর্মবিরতি পালন করে বন্দরের শ্রমিক-কর্মচারীরা। এরপর মঙ্গলবার সকাল ৮টা থেকে ২৪ ঘণ্টার কর্মবিরতি চলার মধ্যে কর্মসূচি অনির্দিষ্টকাল চালিয়ে যাওয়ার ঘোষণা আসে।</p>

<p>বন্দর কর্তৃপক্ষ আন্দোলন দমাতে আন্দোলনকারী শ্রমিক-কর্চারীদের বিভিন্ন স্থানে তাৎক্ষণিক বদলিও করে।</p>

<p>সংগ্রাম পরিষদের সমন্বয়ক ইব্রাহীম খোকন বলেন, &lsquo;এনসিটি বিদেশি কোম্পানিকে দেওয়ার সিদ্ধান্তের প্রতিবাদে আমাদের কর্মবিরতি চলছে। সকল শ্রমিক-কর্মচারী আমাদের ডাকে সাড়া দিয়ে চলমান কর্মসূচি সফল করছে।&rsquo;</p>

<p>তিনি বলেন, &lsquo;বন্দরের কোন জেটিতে কাজ হচ্ছে না, পণ্য ডেলিভারি হচ্ছে না, জাহাজেও কাজ হচ্ছে না। বন্দরের ভেতরে সুনসান নিরবতা বিরাজ করছে। বন্দরের সকলপ্রকার অপারেশনাল কার্যক্রম বন্ধই আছে।&rsquo;</p>

<p>জেনারেল কার বার্থের বেসরকারি অপারেটররা এদিনও তাদের শ্রমিক বুকিং দিতে পারেননি। সেকারণে এদিন কোনো কাজ হচ্ছে না।</p>