<p>গাজীপুরের চা-বাগান এলাকায় ভুয়া এমবিবিএস ডিগ্রি ও অন্যের বিএমডিসি সনদ নম্বর ব্যবহার করার অপরাধে মোঃ আবুল কালাম আজাদ (৪৩) নামের এক জন কে এক বছরের বিনাশ্রম কারাদণ্ড দিয়েছেন ভ্রাম্যমাণ আদালত।</p>

<p>মঙ্গলবার (২৫ ফেব্রুয়ারি) গাজীপুর জেলা প্রশাসনের বিজ্ঞ এক্সিকিউটিভ ম্যাজিস্ট্রেট মোঃ আবুবকর সিদ্দিকের নেতৃত্বে পরিচালিত মোবাইল কোর্টে এ দণ্ড দেওয়া হয়।</p>

<p>জানা যায়, ভ্রাম্যমাণ আদালতে প্রমাণিত হয় যে অভিযুক্ত ব্যক্তি ভুয়া এমবিবিএস ডিগ্রি ও ভুয়া ডিডিভি ডিগ্রি ব্যবহার করছিলেন এবং অন্যের বিএমডিসি সনদ নম্বর ব্যবহার করে চিকিৎসা কার্যক্রম পরিচালনা করছিলেন।<br />
সিভিল সার্জন কার্যালয়ের মেডিকেল অফিসার ডা. জাসেম ফারহানের দাখিল করা প্রসিকিউশনের ভিত্তিতে বাংলাদেশ মেডিকেল ও ডেন্টাল কাউন্সিল আইন, ২০১০ অনুযায়ী আদালত তাকে এক (০১) বছর বিনাশ্রম কারাদণ্ড প্রদান করেন।</p>

<p>মোবাইল কোর্ট পরিচালনার সময় গাজীপুর র&zwj;্যাব-১ এর একটি দল এবং গাজীপুর সদর থানার পুলিশ সদস্যরা উপস্থিত ছিলেন।<br />
জেলা প্রশাসন জানিয়েছে, জনস্বার্থে এ ধরনের অভিযান অব্যাহত থাকবে।</p>