<p>বগুড়ার ধুনট উপজেলার আড়িয়ামোহন-চর গোপালনগর সরকারি প্রাথমিক বিদ্যালয়ে শিক্ষার্থীদের মাঝে শীত পোশাক (সোয়েটার) বিতরণ, আনন্দে উচ্ছ্বসিত শিক্ষার্থীরা। নতুন বছর উপলক্ষ্যে শিক্ষকদের ভিন্নধর্মী এ উদ্যোগ বেশ প্রশংসিত হয়েছে এলাকায়।</p>

<p>বৃহস্পতিবার (৮ জানুয়ারি) দুপুর ১২টায় আড়িয়ামোহন-চর গোপালনগর সরকারি প্রাথমিক বিদ্যালয়ের শ্রেণিকক্ষে শিক্ষার্থীদের মাঝে শীতের পোশাক বিতরণ অনুষ্ঠান&nbsp;উদ্বোধন করেন উপজেলা সহকারী শিক্ষা কর্মকর্তা চয়নিকা আকতার।</p>

<p>বিদ্যালয়ের ৫ শিক্ষকের ব্যতিক্রমী এ উদ্যোগের সফলতা বিদ্যালয়ে নতুন প্রাণের সঞ্চার করেছে। কনকনে এ শীতে নতুন পোশাক শীত উপহার হিসেবে পেয়ে শিক্ষার্থীরা উচ্ছ্বাস প্রকাশ করেছে।</p>

<p>গোপালনগর সরকারি প্রাথমিক বিদ্যালয়ের ভারপ্রাপ্ত প্রধান শিক্ষক হাবিবুর রহমানের সভাপতিত্বে অনুষ্ঠিত শীত উপহার বিতরণ অনুষ্ঠানে বিশেষ অতিথির বক্তব্য রাখেন ধুনট প্রেসক্লাবের সভাপতি রফিকুল আলম।</p>

<p>সভায় অন্যদের মাঝে বক্তব্য রাখেন চর-ডাকাতিয়া সরকারি প্রাথমিক বিদ্যালয়ের প্রধান শিক্ষক শফিকুল ইসলাম শামীম, আড়িয়ামোহন-চর গোপালনগর সরকারি প্রাথমিক বিদ্যালয়ের সহকারী শিক্ষক সেলিনা আক্তার, নাহিদ হাসান, রাম চন্দ্র, অভিভাবক শফিকুল ইসলাম, শিক্ষার্থী সজীব বাবু, নূর আলম, আয়েশা সিদ্দীকা ও মারিয়া খাতুন।<br />
&nbsp;</p>