<p>প্রথমবার সংসদ সদস্য নির্বাচিত হয়েই মহিলা ও শিশু বিষয়ক এবং সমাজকল্যাণ মন্ত্রণালয়ের প্রতিমন্ত্রী হিসেবে দায়িত্ব পেয়েছেন ব্যারিস্টার ফারজানা শারমিন পুতুল। বাবার রাজনৈতিক আসন নাটোর-১ (লালপুর&ndash;বাগাতিপাড়া) থেকে বিজয়ী হয়েই গুরুত্বপূর্ণ দুটি মন্ত্রণালয়ের দায়িত্ব পাওয়ায় এলাকাবাসী উচ্ছসিত।</p>

<p>প্রতিমন্ত্রী হিসেবে নাম ঘোষণা হওয়ায় লালপুর ও বাগাতিপাড়ায় দলীয় নেতাকর্মীরা মিছিল ও শোভাযাত্রা বের করেন। বিভিন্ন স্থানে মিষ্টি বিতরণ, দোয়া মাহফিল ও শুভেচ্ছা বিনিময়ের আয়োজন করা হয়।</p>

<p>স্থানীয় রাজনৈতিক নেতারা বলছেন, উত্তরাঞ্চলের একটি জেলা থেকে একই সঙ্গে মহিলা ও শিশু বিষয়ক এবং সমাজকল্যাণ&mdash;এই দুই গুরুত্বপূর্ণ খাতে প্রতিমন্ত্রী পাওয়া বিরল ঘটনা।</p>

<p>বাগাতিপাড়া উপজেলা বিএনপির সাবেক সভাপতি মোশাররফ হোসেন বলেন, &lsquo;আমাদের মেয়ে আজ দেশের অত্যন্ত গুরুত্বপূর্ণ দুটি মন্ত্রণালয়ের দায়িত্ব পেয়েছেন। এটি শুধু একটি রাজনৈতিক পদপ্রাপ্তি নয়; পুরো নাটোর জেলার মানুষের জন্য গর্ব ও সম্মানের বিষয়।&rsquo;</p>

<p>তিনি আরা বলেন, &lsquo;তার মাধ্যমে নারী ও শিশু অধিকার রক্ষা এবং সামাজিক নিরাপত্তা কর্মসূচির কার্যকর বাস্তবায়ন সম্ভব হবে।&rsquo;</p>

<p>ব্যারিস্টার ফারজানা শারমিন পুতুলের রাজনৈতিক পথচলায় রয়েছে পারিবারিক ঐতিহ্য। তার পিতা ফজলুর রহমান পটল একসময় যুব ও ক্রীড়া প্রতিমন্ত্রী হিসেবে দায়িত্ব পালন করেন। এলাকায় ক্রীড়া ও অবকাঠামোগত উন্নয়নে তার ভূমিকা এখনো স্মরণ করেন স্থানীয়রা। বাবার সেই আসন থেকেই নির্বাচিত হয়ে পুতুলের মন্ত্রিত্ব পাওয়াকে অনেকেই উন্নয়নের ধারাবাহিকতার অংশ হিসেবে দেখছেন।</p>

<p>স্থানীয় শিক্ষক নেতা সাজেদুর সাজ্জাদ বলেন, &lsquo;আমরা চাই নারী শিক্ষা, স্বাস্থ্যসেবা ও কর্মসংস্থানের সুযোগ আরও বাড়ুক। পুতুলের নেতৃত্বে এ খাতে নতুন কর্মসূচি ও বাস্তবধর্মী উদ্যোগ আসবে বলে আশা করছি।&rsquo;</p>

<p>তরুণ সমাজকর্মী রাবেয়া খাতুন সুরভী বলেন, &lsquo;একজন শিক্ষিত ও পেশাদার নারী নেতৃত্ব পাওয়ায় তৃণমূল পর্যায়ে নারীদের জন্য কার্যকর উদ্যোগ নেওয়া সহজ হবে। বিশেষ করে গ্রামীণ নারী উদ্যোক্তা তৈরি ও আত্মকর্মসংস্থানে নতুন দিগন্ত উন্মোচিত হতে পারে।&rsquo;</p>

<p>প্রতিমন্ত্রী হওয়ায় এলাকায় অবকাঠামোগত উন্নয়ন, নারী প্রশিক্ষণ কেন্দ্র স্থাপন, কর্মসংস্থান বৃদ্ধি ও সামাজিক নিরাপত্তা কর্মসূচির বিস্তার ঘটবে বলে স্থানীয় জনগণের প্রত্যাশা ব্যক্ত করেছেন। বিশেষ করে লালপুর ও বাগাতিপাড়ায় শিল্প ও ক্ষুদ্র উদ্যোক্তা খাতে সরকারি সহায়তা বাড়ানোর দাবি উঠেছে।</p>