<p>আলোচিত কন্টেন্ট ক্রিয়েটর আশরাফুল আলম ওরফে হিরো আলমকে বগুড়ার শাজাহানপুর উপজেলার ঢাকা&ndash;রংপুর মহাসড়কের মাঝিড়া বন্দর এলাকা থেকে গ্রেপ্তার করেছে পুলিশ।</p>

<p>বৃহস্পতিবার (১৯ ফেব্রুয়ারি) দুপুরে অভিযান চালিয়ে তাকে গ্রেপ্তার করা হয়। বগুড়ার অতিরিক্ত পুলিশ সুপার মোস্তফা মঞ্জুর এই তথ্য নিশ্চিত করেছেন।</p>

<p>মোস্তফা মঞ্জুর বলেন, &lsquo;দীর্ঘদিন ধরে তার গতিবিধির ওপর নজরদারি চলছিল। গোয়েন্দা তথ্যের ভিত্তিতে আজ দুপুরে মাঝিড়া বন্দরের কাছে আইনশৃঙ্খলা রক্ষাকারী বাহিনীর সদস্যরা মহাসড়কে ব্যারিকেড বসিয়ে তার ব্যবহৃত গাড়ির পিছু নেন। এরপর ধাওয়া দিয়ে গাড়িটি থামাতে সক্ষম হন এবং তাকে গ্রেপ্তার করা হয়। গ্রেপ্তারের সময় তিনি নিজ গাড়িতেই ছিলেন।&rsquo;</p>

<p>পুলিশ বলছে, বিয়ের আশ্বাসে ধর্ষণ ও শারীরিক নির্যাতনের অভিযোগে দায়ের করা একটি মামলায় তার বিরুদ্ধে গ্রেপ্তারি পরোয়ানা ছিল। গত ১০ ফেব্রুয়ারি বগুড়ার নারী ও শিশু নির্যাতন দমন ট্রাইব্যুনাল&ndash;১ এর বিচারক আনোয়ারুল হক তার বিরুদ্ধে পরোয়ানা জারি করেন। তদন্তকারী সংস্থা পুলিশ ব্যুরো অব ইনভেস্টিগেশন (পিবিআই) প্রতিবেদন আদালতে দাখিল করলে বিচারক অভিযোগটি আমলে নিয়ে গ্রেপ্তারি পরোয়ানার আদেশ দেন।</p>

<p>মামলার এজাহারে উল্লেখ করা হয়েছে, সাদিয়া রহমান মিথিলাকে নায়িকা বানানোর প্রলোভন দেখিয়ে আশরাফুল আলম প্রতারণামূলকভাবে বিয়ের আশ্বাস দেন। পরে তাকে ধর্ষণ, শারীরিক নির্যাতন এবং গর্ভপাত করাতে বাধ্য করা হয়েছে বলে অভিযোগ করা হয়। অভিযোগ অস্বীকারের পর ২০২৫ সালের ২১ এপ্রিল নারী ও শিশু নির্যাতন দমন আইনে তার বিরুদ্ধে মামলা দায়ের করা হয়।</p>

<p>তদন্ত সংশ্লিষ্ট সূত্র জানায়, মামলার প্রাথমিক তদন্তে অভিযোগের কিছু সত্যতা পাওয়া গেছে বলে পিবিআই প্রতিবেদনে উল্লেখ করা হয়েছে। সেই প্রতিবেদনের ভিত্তিতেই আদালত গ্রেপ্তারি পরোয়ানা জারি করেন।</p>