<p>সিলেটে পৌঁছে হযরত শাহজালাল (রহ.) মাজার জিয়ারত করেছেন প্রধানমন্ত্রী তারেক রহমান। শনিবার (২ মে) সকাল সাড়ে ১০টার দিকে প্রধানমন্ত্রী মাজারে প্রবেশ করেন। সেখান থেকেই হযরত শাহপরান (রহ.) মাজার জিয়ারত করেন প্রধানমন্ত্রী।</p>

<p>এর আগে শনিবার সকাল ১০টার দিকে তাকে বহনকারী ইউএস বাংলা এয়ারলাইন্সের একটি ফ্লাইট সিলেটে ওসমানী আন্তর্জাতিক বিমানবন্দরে অবতরণ করে।<br />
এসময় প্রধানমন্ত্রীকে বিমানবন্দরে অভ্যর্থনা জানান বাণিজ্যমন্ত্রী খন্দকার আবদুল মুক্তাদির, শ্রম ও প্রবাসীকল্যাণ মন্ত্রী আরিফুল হক চৌধুরী, সিলেট সিটি করপোরেশনের প্রশাসক কাইয়ুম চৌধুরী, সিলেটের বিভাগীয় কমিশনার মশিউর রহমান, জেলা প্রশাসক মো. সারওয়ার আলমসহ ঊর্ধ্বতন কর্মকর্তারা।</p>

<p>দিনের কর্মসূচি অনুযায়ী, সকাল ১০টায় সিলেটে পৌঁছে প্রথমেই তিনি হযরত শাহজালাল (র.) এর মাজার জিয়ারত করবেন। পরে নগরীর চাঁদনী ঘাটে জলাবদ্ধতা নিরসনে সিলেট সিটি করপোরেশন গৃহীত প্রকল্পের ভিত্তিপ্রস্তর স্থাপন অনুষ্ঠান ও সুধী সমাবেশে যোগদান করবেন প্রধানমন্ত্রী। দুপুর ১২টার দিকে সিলেট সদর উপজেলার কান্দিগাঁও ইউনিয়নে অবস্থিত বাসিয়া নদী পুনঃখনন কর্মসূচির শুভ উদ্বোধন করবেন।</p>

<p>এরপর বিকেলে ৩টায় যুব ও ক্রীড়া মন্ত্রণালয়ের উদ্যোগে শিশু-কিশোরদের ক্রীড়া প্রতিভা অন্বেষণ সিলেট জেলা স্টেডিয়ামে আয়োজিত নতুন কুড়িঁ স্পোর্টস-২০২৬-এর উদ্বোধন করবেন প্রধানমন্ত্রী।</p>

<p>বিকেল ৫টায় শিল্পকলা একাডেমিতে দলীয় সভায় অংশ গ্রহণ শেষে সন্ধ্যা ৭টায় ঢাকায় ফেরার পরিকল্পনা রয়েছে প্রধানমন্ত্রী তারেক রহমানের। এর আগে গত ২১ জানুয়ারি ত্রয়োদশ জাতীয় সংসদ নির্বাচনে প্রচারণা চলাকালে সিলেট সফর করেছিলেন বিএনপি চেয়ারম্যান তারেক রহমান। তবে সরকার প্রধানের দায়িত্ব নেওয়ার পর এটাই তার প্রথম সিলেট সফর।</p>

<p><br />
&nbsp;</p>