<p>সারাদেশের রেলযোগাযোগ ব্যবস্থাকে ঢেলে সাজানোর উদ্যোগ নেওয়া হয়েছে জানিয়ে প্রধানমন্ত্রী তারেক রহমান বলেছেন, রেলযোগাযোগ ব্যবস্থার আধুনিকায়নে ঢাকা-সিলেট রেলপথে ডাবল লাইন চালু করা হবে। পাশাপাশি ঢাকা-সিলেট মহাসড়কসহ এই অঞ্চলের সড়ক ও অবকাঠামোগত উন্নয়নে ব্যাপক পরিকল্পনা নেওয়া হয়েছে বলে জানান প্রধানমন্ত্রী।</p>

<p>তিনি বলেন, সরকার গঠনের পর আমি খোঁজ নিয়ে দেখেছি, সিলেট-ঢাকা মহাসড়ক সম্প্রসারণ কাজের জমি অধিগ্রহণে ১১ টি জায়গায় সমস্যা ছিলো। এজন্য কাজ আটকে ছিলো। এই সমস্যাগুলো ইতোমধ্যে দূর করা হয়েছে।</p>

<p>শনিবার (২ মে) বেলা সাড়ে ১১টার দিকে সিলেট সিটি কর্পোরেশন প্রাঙ্গণে আয়োজিত সুধী সমাবেশে প্রধান অতিথির বক্তৃতায় তিনি এ কথা বলেন। প্রধানমন্ত্রীর সাথে তাঁর সহধর্মিণী ডা. জুবাইদা রহমান আছেন।</p>

<p>সিলেটে আর কোনো জলাবদ্ধতা থাকবে না উল্লেখ করে তারেক রহমান বলেন, অল্প বৃষ্টিতেই সিলেটে জলাবদ্ধতা সৃষ্টি হয়। এ সংকট নিরসনে সিলেট সিটি কর্পোরেশন একটি মেগা প্রকল্প হাতে নিয়েছে। আজ এই প্রকল্পের ভিত্তিপ্রস্তর স্থাপন করলাম। দ্রুত এটি বাস্তবায়ন করা হবে। নগরবাসীকে বন্যা ও জলাবদ্ধতা থেকে মুক্তি দিতে এই প্রকল্প কার্যকর ভূমিকা রাখবে বলে জানান প্রধানমন্ত্রী।</p>

<p>প্রধানমন্ত্রী সিলেটের সার্বিক উন্নয়নের ওপর গুরুত্বারোপ করে বলেন, এই অঞ্চলের সড়ক ও অবকাঠামোগত উন্নয়নে ব্যাপক পরিকল্পনা নেওয়া হয়েছে। ঢাকা-সিলেট রেলপথ ডাবল লাইন চালু করা হবে। এছাড়া সিলেটের কৃষি ও পরিবেশ রক্ষায় সুরমা নদী খননসহ বিভিন্ন পরিকল্পনার কথা জানান প্রধানমন্ত্রী। একইসাথে বিভিন্ন স্থানে খাল খনন কর্মসূচী চলমান রয়েছে বলেও জানান তারেক রহমান।</p>

<p>সারাদেশে ১ লাখ স্বাস্থ্যকর্মী নিয়োগ করা হবে জানিয়ে প্রধানমন্ত্রী তারেক রহমান বলেন, এরমধ্যে ৮০ শতাংশ নারী স্বাস্থ্যকর্মী নিয়োগ করা হবে। তারা জনগণকে সেবা দেওয়ার পাশাপাশি সচেতনতা বৃদ্ধিতে কাজ করবেন।</p>

<p>সিলেটে পরিত্যক্ত অবস্থায় পড়ে থাকা ২৫০ শয্যার জেলা হাসপাতালটি দ্রুত চালু করা হবে উল্লেখ করে এটিকে ১২০০ শয্যায় উন্নিত করার পরিকল্পনার কথা জানান প্রধানমন্ত্রী।</p>

<p>প্রধানমন্ত্রী বলেন, সারাদেশে বন্ধ থাকা কলকারখানা চালুর উদ্যোগ নেওয়া হয়েছে। প্রয়োজনে সেগুলোকে বেসরকারিকরণ করা হবে। এতে দেশে-বিদেশের বিনিয়োগকারীরা উৎসাহিত হবেন বলে জানান তারেক রহমান।</p>

<p>সিলেটের আইটি পার্ক দ্রুত চালু করা হবে জানিয়ে তারেক রহমান বলেন, সংশ্লিষ্ট মন্ত্রণালয়ের বিষয়টি নিয়ে কাজ করছে। এখানে তরুণদের কাজের সুযোগ করে দেওয়া হবে। পাশাপাশি কারিগরি শিক্ষাকে আরও ঢেলে সাজানো হবে বলে জানান প্রধানমন্ত্রী।</p>

<p>প্রধানমন্ত্রী বলেন, ইতোমধ্যে নতুন কুঁড়ি স্পোর্টসে ১ লাখ ৩০ হাজার শিক্ষার্থীকে যুক্ত করা হয়েছে। তারা ভবিষ্যতে ক্রীড়া জগতে বাংলাদেশে তুলে ধরবে। পাশাপাশি দেশের জন্য সুনাম বয়ে আনবে। এসময় ক্রীড়া ক্ষেত্রে তাঁর সরকারের নানা পরিকল্পনার কথাও তুলে ধরেন প্রধানমন্ত্রী।</p>

<p>সিলেট সিটি করপোরেশনের প্রধানসক আব্দুল কাইয়ুম চৌধুরীর সভাপতিত্বে সমাবেশে বক্তব্য দেন শিল্প ও বাণিজ্য মন্ত্রী খন্দকার আব্দুল মুক্তাদীর, শ্রম ও কর্মসংস্থান মন্ত্রী আরিফুল হক চৌধুরী, প্রধানমন্ত্রীর পররষ্ট্র বিষয়ক উপদেষ্টা হুমায়ুন কবির, জাতীয় সংসদের হুইপ জিকে গউছ ও সিটি করপোরেশনের প্রধান নির্বাহী কর্মকর্তা রেজাই রাফিন সরকার।</p>

<p>এর আগে সকালে তিনি হযরত শাহজালাল (রহ.)-এর মাজার জিয়ারত করেন এবং সুরমা নদীর তীরে বন্যা প্রতিরোধী ও সৌন্দর্যবর্ধন প্রকল্পের ভিত্তিপ্রস্তর স্থাপন করেন। দিনের কর্মসূচি অনুযায়ী, দুপুর ১২টার দিকে সিলেট সদর উপজেলার কান্দিগাঁও ইউনিয়নে অবস্থিত বাসিয়া নদী পুনঃখনন কর্মসূচির শুভ উদ্বোধন করবেন প্রধানমন্ত্রী। এরপর বিকেলে ৩টায় সিলেট জেলা স্টেডিয়ামে আয়োজিত নতুন কুড়িঁ স্পোর্টস-২০২৬-এর উদ্বোধন করবেন। বিকেল ৫টায় শিল্পকলা একাডেমিতে দলীয় সভায় অংশ গ্রহণ শেষে সন্ধ্যা ৭টায় ঢাকায় ফেরার পরিকল্পনা রয়েছে প্রধানমন্ত্রী তারেক রহমানের।<br />
&nbsp;</p>