<p>জগন্নাথ বিশ্ববিদ্যালয় কেন্দ্রীয় শিক্ষার্থী সংসদ (জকসু) ও হল সংসদ নির্বাচনের ভোটগ্রহণ শেষ হয়েছে।&nbsp;</p>

<p>মঙ্গলবার&nbsp;বিকাল ৩টার দিকে ভোটগ্রহণ শেষ হওয়ার কথা থাকলেও, ভোটকেন্দ্রে লাইন থাকায় বিকাল চারটা পর্যন্ত বেশিরভাগ কেন্দ্রে ভোটগ্রহণ চলে।&nbsp;</p>

<p>শহীদ সাজিদ ভবনের কেন্দ্রীয় নিয়ন্ত্রণ কক্ষ থেকে ভোট গণনা সরাসরি এলইডি স্ক্রিনে দেখানো হবে। বিশ্ববিদ্যালয়ের ১ ও ২ নং গেইট এবং শহীদ সাজিদ ভবনের সামনে ডিজিটাল মাধ্যমে ফলাফল গণনার জন্য প্রজেক্টর স্থাপন করা হয়েছে। শিক্ষার্থীসহ সাধারণ মানুষজন ফলাফল জানতে বিশ্ববিদ্যালয়ের প্রধান ফটকে ভীড় করছেন। ছাত্রদল ও ছাত্রশিবিরের নেতাকর্মীরাও ক্যাম্পাসের চারপাশে অবস্থান নিয়েছে।&nbsp;</p>

<p>এদিকে জকসু নির্বাচনে প্রায় ৬৫ শতাংশ ভোট পড়েছে&nbsp;বলে আশা প্রকাশ করেছেন প্রধান নির্বাচন কমিশনার অধ্যাপক ড. মোস্তফা হাসান।&nbsp;</p>

<p>দুপুরের পর ভোটগ্রহণের সার্বিক পরিস্থিতি নিয়ে আয়োজিত এক ব্রিফিংয়ে তিনি বলেন, &lsquo;আমরা আশা করছি প্রায় ৬৫ শতাংশ ভোট কাস্টিং হবে। সব কেন্দ্রের তথ্য হাতে এলে বিস্তারিত জানানো যাবে। তবে এখন পর্যন্ত নির্বাচনের পরিবেশ সন্তোষজনক।&nbsp;</p>

<p>অধ্যাপক ড. মোস্তফা হাসান বলেন, &lsquo;ক্যাম্পাস তুলনামূলকভাবে ছোট এবং&nbsp;প্রথমবারের মতো নির্বাচন হওয়ায় কিছু ছোটখাটো সমস্যা দেখা দিয়েছে। তবে ক্যাম্পাসের ভেতরে তেমন কোনো অপ্রীতিকর ঘটনা ঘটেনি। বাইরে কিছু বিচ্ছিন্ন ঘটনা ঘটলেও সামগ্রিকভাবে ভোটের পরিবেশ নিয়ে নির্বাচন কমিশন সন্তুষ্ট।&rsquo;</p>

<p>এর আগে নির্ধারিত সময়সূচি অনুযায়ী মঙ্গলবার সকাল ৯টা থেকে ভোটগ্রহণ শুরু হয়। নির্বাচন কমিশনের তথ্য অনুযায়ী, এবারের জকসু ও হল সংসদ নির্বাচনে মোট ভোটার সংখ্যা ১৬ হাজার ৪৪৫ জন। এর মধ্যে নারী ভোটার ৮ হাজার ৪৭৯ জন এবং পুরুষ ভোটার ৮ হাজার ১৭০ জন। কেন্দ্রীয় সংসদ ও হল সংসদ মিলিয়ে মোট প্রার্থী রয়েছেন ১৯০ জন।</p>

<p>কমিশন সূত্রে জানা গেছে, ভোটগ্রহণের জন্য মোট ৩৯টি কেন্দ্র স্থাপন করা হয়েছে। এসব কেন্দ্রে বসানো হয়েছে ১৭৮টি বুথ। এর মধ্যে কেন্দ্রীয় সংসদের জন্য ৩৮টি কেন্দ্র এবং একটি হল সংসদের জন্য আলাদা কেন্দ্র নির্ধারণ করা হয়েছে।&nbsp;</p>