<p>দিনাজপুরের বীরগঞ্জে মাদকবিরোধী সচেতনতা বৃদ্ধির লক্ষ্যে আলোচনা সভা, কুইজ প্রতিযোগিতা ও গণস্বাক্ষর কর্মসূচি অনুষ্ঠিত হয়েছে।</p>

<p>বৃহস্পতিবার (৩০ এপ্রিল) বীরগঞ্জ সরকারি কলেজের একাডেমিক ভবনে আয়োজিত এ কর্মসূচিতে শিক্ষক-শিক্ষার্থীসহ বিভিন্ন শ্রেণি পেশার মানুষের স্বতঃস্ফূর্ত অংশগ্রহণ লক্ষ্য করা যায়।</p>

<p>ভিলেজ সোশ্যাল ডেভেলপমেন্ট অ্যাসোসিয়েশন (ভিএসডিএ) এর উদ্যোগে আয়োজিত অনুষ্ঠানে সহযোগিতা করে বাংলাদেশ ইয়ুথ ফার্স্ট কনসার্ন্স (বিওয়াইএফসি) এবং বীরগঞ্জ সরকারি কলেজ রোভার স্কাউট গ্রুপ।</p>

<p>বীরগঞ্জ সরকারি কলেজের অধ্যক্ষ মো. আমিনুল ইসলাম মিন্টু এর সভাপতিত্বে অনুষ্ঠানে প্রধান অতিথি হিসেবে উপস্থিত ছিলেন উপজেলা নির্বাহী কর্মকর্তা সুমা খাতুন। বিশেষ অতিথি হিসেবে উপস্থিত ছিলেন বীরগঞ্জ থানার সাব-ইন্সপেক্টর জাহাঙ্গীর বাদশা রনি, বাংলাদেশ ইয়ুথ ফার্স্ট কনসার্ন্স (বিওয়াইএফসি) প্রোগ্রাম ম্যানেজার অসিত চৌকিদার। অনুষ্ঠানটি সঞ্চালনা করেন মো. শাহারিয়ার হোসেন ও মোছা. সুখী আক্তার।</p>

<p>এসময় আরও উপস্থিত ছিলেন ভিএসডিএ&rsquo;র সহ-সভাপতি মো. সেলিম ইসলাম, বিওয়াইএফসি&rsquo;র প্রোগ্রাম অর্গানাইজার মজিদুল ইসলাম বাবু এবং ভিএসডিএ&rsquo;র যুব প্ল্যাটফর্ম &lsquo;চেঞ্জমেকার ইয়ুথ নেটওয়ার্ক-এর সভাপতি মো. শামীম হোসেনসহ সংগঠনের অন্যান্য সদস্যবৃন্দ। এছাড়াও কলেজের শিক্ষক ও বিপুল সংখ্যক শিক্ষার্থী অনুষ্ঠানে অংশগ্রহণ করেন।</p>

<p>প্রধান অতিথির বক্তব্যে উপজেলা নির্বাহী কর্মকর্তা সুমা খাতুন বলেন, &ldquo;মাদক আমাদের সমাজ ও রাষ্ট্রের জন্য এক নীরব ঘাতক। এটি ব্যক্তি, পরিবার ও সমাজকে ধ্বংসের দিকে ঠেলে দেয়।&rdquo;</p>

<p>তিনি আরও বলেন, &lsquo;&lsquo;কিশোর ও তরুণরা বর্তমানে নানা প্রলোভন ও ভুল সঙ্গের কারণে সহজেই মাদকের প্রতি আকৃষ্ট হচ্ছে, যা উদ্বেগজনক। এ অবস্থা থেকে উত্তরণের জন্য আত্মসচেতনতা, পারিবারিক মূল্যবোধ ও সামাজিক দায়িত্ববোধ গড়ে তোলার ওপর তিনি গুরুত্বারোপ করেন।&rdquo;</p>

<p>&ldquo;এখনই সময় শপথ করার, মাদকমুক্ত সমাজ গড়ার&rdquo; এই প্রতিপাদ্যকে সামনে রেখে আয়োজিত গণস্বাক্ষর কর্মসূচিতে উপস্থিত সবাই স্বাক্ষরের মাধ্যমে মাদকের বিরুদ্ধে নিজেদের অঙ্গীকার ব্যক্ত করেন।</p>

<p>আয়োজকরা জানান, এ ধরনের উদ্যোগ তরুণদের সচেতন করে তুলতে এবং সমাজে ইতিবাচক পরিবর্তন আনতে গুরুত্বপূর্ণ ভূমিকা রাখবে।</p>