<p>ত্রয়োদশ জাতীয় সংসদ নির্বাচনে বাংলাদেশ জাতীয়তাবাদী দল বিএনপির নিরঙ্কুশ বিজয়ের পর নতুন সরকার ও মন্ত্রিসভা গঠন নিয়ে দেশজুড়ে আলোচনা শুরু হয়েছে। এরই মধ্যে পিরোজপুর জুড়ে জোর গুঞ্জন উঠেছে, পিরোজপুর-২ (কাউখালী, ভান্ডারিয়া ও নেছারাবাদ) আসন থেকে ধানের শীষ প্রতীকে বিজয়ী সংসদ সদস্য আহম্মদ সোহেল মনজুর সুমন থাকছেন মন্ত্রিসভায়।</p>

<p>১৭ ফেব্রুয়ারি নবনির্বাচিত সংসদ সদস্যরা শপথ নিতে পারেন। এ প্রেক্ষাপটে নতুন সরকারের মন্ত্রিসভার আকার, গঠন ও সম্ভাব্য সদস্যদের নিয়ে রাজনৈতিক অঙ্গনে আলোচনা তুঙ্গে। বরিশাল বিভাগ থেকে নির্বাচিত তরুণ এই সংসদ সদস্য তার শিক্ষাগত যোগ্যতা, পারিবারিক ঐতিহ্য ও রাজনৈতিক কারণে বিশেষভাবে আলোচনায় এসেছেন।</p>

<p>সাবেক ছাত্রনেতা ও ব্যবসায়ী সামছুল হক দীপু বলেন, &lsquo;নবনির্বাচিত এই সংসদ সদস্যের পরিবারে তার বাবা, মা ও চাচাসহ মোট পাঁচজন মুক্তিযোদ্ধা রয়েছেন, যা বিরল ঘটনা। আহম্মদ সোহেল মনজুর সুমন মন্ত্রিসভায় স্থান পেলে অবহেলিত পিরোজপুর উন্নয়নের ছোঁয়ায় এগিয়ে যাবে। তার মতো মেধাবী ও পরিচ্ছন্ন ভাবমূর্তির ব্যক্তিত্ব মন্ত্রিসভায় প্রয়োজন।&rsquo;</p>

<p>স্বরূপকাঠী পৌর বিএনপির সাধারণ সম্পাদক মো. মাইনুল হাসান বলেন, &lsquo;যতদূর জানা যায়, জনাব তারেক রহমান ক্লিন ইমেজ ও শিক্ষিত নেতৃত্বকে প্রাধান্য দিতে পারেন। সে বিবেচনায় পিরোজপুর থেকে সুমন নতুন মন্ত্রিসভায় স্থান পেতে পারেন।&rsquo;</p>

<p>স্বরূপকাঠী পৌর বিএনপির সভাপতি কাজী কামাল হোসেন বলেন, &lsquo;সুমন একজন বীর মুক্তিযোদ্ধা পরিবারের সন্তান। তিনি সাবেক মন্ত্রী নুরুল ইসলাম মনজুরের ছেলে। তার শিক্ষা-দীক্ষা ও পরিচ্ছন্ন রাজনৈতিক ভাবমূর্তির কারণে তিনি মন্ত্রিসভায় স্থান পাওয়ার যোগ্য। তিনি মন্ত্রী হলে তা দেশের জন্য যেমন মঙ্গলজনক হবে, তেমনি বিএনপির মন্ত্রিসভাও হবে আরও কার্যকর ও শক্তিশালী।&rsquo;</p>

<p>এদিকে পিরোজপুরের সাধারণ মানুষের প্রত্যাশা, নতুন সরকারের সিদ্ধান্তে যদি সুমন মন্ত্রিসভায় স্থান পান, তবে জেলার দীর্ঘদিনের অবহেলা দূর হয়ে উন্নয়নের নতুন দিগন্ত উন্মোচিত হবে।</p>

<p>ত্রয়োদশ জাতীয় সংসদ নির্বাচনে পিরোজপুর-২ আসনে আহম্মদ সোহেল মনজুর সুমন জামায়াত মনোনীত প্রার্থী শামিম সাঈদীকে পরাজিত করে বিজয়ী হন।</p>