<p>দেশের কৃষি গবেষণাকে সময়োপযোগী করে আরও এগিয়ে নেওয়ার ওপর গুরুত্বারোপ করেছেন কৃষি মন্ত্রণালয়ের সচিব রফিকুল ই মোহামেদ।</p>

<p>তিনি বলেন, দেশের চাহিদা পূরণের পাশাপাশি উৎপাদিত কৃষিপণ্য বিদেশে রপ্তানির লক্ষ্যে কৃষি বিজ্ঞানীদের আরও পেশাদারিত্বের সঙ্গে গবেষণা কার্যক্রম পরিচালনা করতে হবে।<br />
শনিবার (৭ মার্চ) বিকেলে গাজীপুরে জাতীয় কৃষি প্রশিক্ষণ ইনস্টিটিউট (নাটা) আয়োজিত কৃষি বিজ্ঞানীদের চার মাস মেয়াদি বুনিয়াদি প্রশিক্ষণ কর্মসূচির সমাপনী ও পুরস্কার বিতরণী অনুষ্ঠানে প্রধান অতিথির বক্তব্যে তিনি এসব কথা বলেন।</p>

<p>অনুষ্ঠানে জানানো হয়, দেশের বিভিন্ন জাতীয় কৃষি গবেষণা প্রতিষ্ঠানের মোট ১২০ জন বিজ্ঞানী এই চার মাসব্যাপী বুনিয়াদি প্রশিক্ষণে অংশগ্রহণ করেন।<br />
সমাপনী অনুষ্ঠানে সভাপতিত্ব করেন নাটার মহাপরিচালক সাইফুল আজম খান। বিশেষ অতিথি হিসেবে উপস্থিত ছিলেন বাংলাদেশ কৃষি গবেষণা কাউন্সিলের নির্বাহী চেয়ারম্যান ড. মো. আব্দুস সালাম।</p>

<p>এর আগে কৃষি সচিব গাজীপুরে বাংলাদেশ কৃষি গবেষণা ইনস্টিটিউট (বারি) পরিদর্শন করেন এবং বিজ্ঞানী ও কর্মকর্তাদের সঙ্গে মতবিনিময় সভায় অংশ নেন।<br />
মতবিনিময়কালে তিনি বলেন, এশিয়ার উন্নত দেশগুলোর সঙ্গে তাল মিলিয়ে বাংলাদেশের কৃষিকে এগিয়ে নিতে হলে গবেষণায় আরও মনোযোগ দিতে হবে। দেশের কৃষি উন্নয়নে বিজ্ঞানীদের গুরুত্বপূর্ণ অবদানের কথা উল্লেখ করে তিনি ভবিষ্যতেও প্রয়োজনীয় সব ধরনের সহযোগিতা দেওয়ার আশ্বাস দেন এবং সংশ্লিষ্টদের বিভিন্ন দিকনির্দেশনা প্রদান করেন।<br />
বারি সদর দপ্তরে পৌঁছালে কৃষি সচিবকে উষ্ণ অভ্যর্থনা জানান প্রতিষ্ঠানের মহাপরিচালক ড. মুহাম্মদ আতাউর রহমানসহ অন্যান্য পরিচালকবৃন্দ। পরে তিনি বারির বিভিন্ন গবেষণা কার্যক্রম ঘুরে দেখেন।</p>

<p>পরিদর্শন শেষে মহাপরিচালকের সভাকক্ষে অনুষ্ঠিত মতবিনিময় সভায় বারির বর্তমান কার্যক্রম ও সাম্প্রতিক অর্জন নিয়ে স্বাগত বক্তব্য দেন মহাপরিচালক ড. মুহাম্মদ আতাউর রহমান। এ সময় বারির বিভিন্ন কেন্দ্র, বিভাগ ও শাখার মুখ্য বৈজ্ঞানিক কর্মকর্তা, বিভাগীয় প্রধান ও ঊর্ধ্বতন কর্মকর্তারা উপস্থিত ছিলেন। তারা দেশের কৃষি খাতের উন্নয়নে ভবিষ্যৎ পরিকল্পনা ও গবেষণার বিভিন্ন দিক তুলে ধরেন।</p>