<p>তথ্য ও যোগাযোগ প্রযুক্তি (আইসিটি) আইনে দায়ের করা একটি হয়রানিমূলক মামলায় দীর্ঘ প্রায় চার বছর আইনি লড়াই শেষে অব্যাহতি পেয়েছেন মহেশখালীর ছয়জন সাংবাদিক। বুধবার (৭ জানুয়ারি) বিজ্ঞ আদালত অভিযোগ প্রমাণে ব্যর্থতার কথা উল্লেখ করে মামলাটি খারিজ করে দেন।</p>

<p>মামলার সূত্রে জানা যায়, ২০২১ সালের ১৯ মার্চ মহেশখালী কলেজের শিক্ষক আবু সরওয়ার রানার বিরুদ্ধে একটি আপত্তিকর ও চাঞ্চল্যকর ঘটনার অভিযোগ ওঠে, যা এলাকায় ব্যাপক আলোচনার সৃষ্টি করে। এ ঘটনায় এলাকাবাসী ও অভিযুক্ত শিক্ষকের বক্তব্য নিয়ে বিভিন্ন অনলাইন ও প্রিন্ট মিডিয়ায় সংবাদ প্রকাশিত হয়।</p>

<p>সংবাদ প্রকাশের জেরে ক্ষুব্ধ হয়ে শিক্ষক আবু সরওয়ার রানা ছয়জন সাংবাদিকের বিরুদ্ধে আইসিটি আইনে মামলা দায়ের করেন। বিষয়টি তখন দেশজুড়ে আলোচিত হয় এবং সাংবাদিক মহলে ব্যাপক প্রতিক্রিয়ার সৃষ্টি করে।</p>

<p>এ ঘটনায় কক্সবাজার জেলা সাংবাদিক সমাজ তীব্র প্রতিবাদ জানায়। মামলাটিকে সাংবাদিকদের হয়রানি ও কণ্ঠরোধের অপচেষ্টা হিসেবে আখ্যায়িত করে জাতীয় দৈনিক প্রথম আলো, জনকণ্ঠসহ বিভিন্ন গণমাধ্যমে প্রতিবাদ ও নিন্দা জানিয়ে সংবাদ প্রকাশিত হয়।</p>

<p>মামলায় অভিযুক্ত ছয় সাংবাদিক হলেন&mdash;দৈনিক জনকণ্ঠ-এর মহেশখালী উপজেলা প্রতিনিধি ফারুক ইকবাল,দৈনিক শেয়ার বিজ-এর এস এম রুবেল,দৈনিক ইনানী-র আ ন ম হাসান,দৈনিক গণসংযোগ-এর আবু তাহের,দৈনিক সাগর দেশ-এর আজিজ সিকদারএবং দৈনিক আপন কণ্ঠ-এর একে রিফাত।</p>

<p>দীর্ঘ শুনানি ও সাক্ষ্যগ্রহণ শেষে আদালত বাদীপক্ষ অভিযোগ প্রমাণে ব্যর্থ হওয়ায় মামলাটি বাতিল করেন।<br />
মামলার অন্যতম আসামি ও দৈনিক জনকণ্ঠ-এর মহেশখালী উপজেলা প্রতিনিধি ফারুক ইকবাল বলেন,<br />
&ldquo;সত্য ও তথ্যভিত্তিক সংবাদ প্রকাশ করাই ছিল আমাদের পেশাগত দায়িত্ব। আদালতের রায়ে ন্যায়বিচার প্রতিষ্ঠিত হয়েছে।&rdquo;</p>

<p>এদিকে সাংবাদিক নেতারা এই রায়কে গণমাধ্যমের স্বাধীনতা ও পেশাদার সাংবাদিকতার একটি গুরুত্বপূর্ণ বিজয় হিসেবে আখ্যায়িত করেছেন।</p>