<p>গাজীপুরের শ্রীপুর উপজেলার মাওনা বাজার এলাকায় যৌথবাহিনীর বিশেষ অভিযানে বিদেশি পিস্তল, একটি ম্যাগজিন ও এক রাউন্ড গুলিসহ আকাশ (২৮) নামের এক যুবককে আটক করা হয়েছে।</p>

<p>শুক্রবার (৯ জানুয়ারি) রাত আনুমানিক সাড়ে ১০টার দিকে পিয়ার আলী কলেজ সংলগ্ন এলাকায় অভিযান চালিয়ে তাকে আটক করা হয়।</p>

<p>পোড়াবাড়ি র&zwj;্যাব ক্যাম্পের কমান্ডার লেফটেন্যান্ট কর্নেল নাফিস জানান, গোপন সূত্রে তারা জানতে পারেন-মাওনা বাজার এলাকায় একটি দুষ্কৃতিকারী চক্র ডাকাতির প্রস্তুতি নিচ্ছে। এমন তথ্যের ভিত্তিতে দ্রুত যৌথ অভিযান পরিচালনা করা হয়। অভিযানের সময় আকাশ নামে ওই যুবকের ভাঙারি দোকানে তল্লাশি চালিয়ে একটি ড্রামের নিচে লুকানো অবস্থায় লোড করা বিদেশি পিস্তল, একটি ম্যাগজিন ও এক রাউন্ড গুলি উদ্ধার করা হয়।</p>

<p>তিনি আরও জানান, প্রাথমিক তদন্তে জানা গেছে, আটক আকাশ ভাঙারি ব্যবসার আড়ালে অবৈধ অস্ত্র ভাড়া দেওয়ার সঙ্গে জড়িত ছিল। সীমান্ত এলাকা পেরিয়ে বিভিন্ন উৎস থেকে অস্ত্র সংগ্রহ করে সে অপরাধমূলক কর্মকাণ্ডে ব্যবহারের জন্য ভাড়া দিত বলে ধারণা করা হচ্ছে। তবে প্রাথমিক জিজ্ঞাসাবাদে সে উল্লেখযোগ্য কোনো তথ্য দেয়নি।</p>

<p>র&zwj;্যাব কর্মকর্তা জানান, আটক ব্যক্তির বিরুদ্ধে পূর্বে অস্ত্র ও হত্যা সংক্রান্ত একটি মামলা রয়েছে এবং সে বর্তমানে ওই মামলায় জামিনে রয়েছে। তাকে আরও জিজ্ঞাসাবাদ করে অস্ত্রের উৎস, সরবরাহকারী ও ব্যবহারের উদ্দেশ্য সম্পর্কে বিস্তারিত জানার চেষ্টা চলছে।</p>

<p>আসন্ন নির্বাচনকে কেন্দ্র করে এলাকায় গোপন নজরদারি ও গোয়েন্দা তৎপরতা জোরদার করা হয়েছে বলেও জানান তিনি। এ ঘটনায় সংশ্লিষ্ট আইনে পরবর্তী আইনগত ব্যবস্থা গ্রহণের প্রক্রিয়া চলমান রয়েছে বলে জানিয়েছে কর্তৃপক্ষ।</p>