<p>তিন দশকের দীর্ঘ ও বর্ণাঢ্য অভিনয়জীবনকে ঘিরে এক আবেগঘন সন্ধ্যায় নিজের ক্যারিয়ার ও ব্যক্তিগত জীবনের নানা অধ্যায় ফিরে দেখলেন বলিউড তারকা রানী মুখার্জি। ইয়াশ রাজ ফিল্মসের আয়োজনে অনুষ্ঠিত এক বিশেষ আলাপচারিতায় পরিচালক করণ জোহরের সঙ্গে কথোপকথনে উঠে আসে তার অভিনয়যাত্রার শুরুর দিন, সাফল্য-সংগ্রামের গল্প এবং পর্দার আড়ালের মানুষ রানী মুখার্জির অনুভূতির নানা রং।</p>

<p>&lsquo;মারদানি ৩&rsquo; মুক্তির আগমুহূর্তে আয়োজিত ৮৪ মিনিটের এই কথোপকথন যেন হয়ে ওঠে রানীর জীবনের এক আন্তরিক আত্মকথন। অভিনয়জীবনের স্মরণীয় মুহূর্তের পাশাপাশি তিনি খোলামেলা কথা বলেন পরিবার, মাতৃত্ব এবং জীবনের ব্যক্তিগত টানাপোড়েন নিয়েও।</p>

<p>অনুষ্ঠানের সবচেয়ে আবেগস্পর্শী মুহূর্তটি আসে শেষভাগে। করণ জোহর জানান, তিনি রানীর কন্যা আদিরার লেখা একটি চিঠি পড়ে শোনাবেন&mdash;যা সম্ভবত এই প্রথমবার প্রকাশ্যে শোনা গেল। মেয়ের লেখা সেই ব্যক্তিগত চিঠি শুনে আবেগে আপ্লুত হয়ে পড়েন রানী মুখার্জি।</p>

<p>চিঠিতে আদিরা সরাসরি মাকে সম্বোধন করে লেখে, &lsquo;তুমি পৃথিবীর সেরা মা।&rsquo; মা-মেয়ের একসঙ্গে কাটানো হাসি, আনন্দ আর আবেগঘন স্মৃতির কথা তুলে ধরে সে জানায়, রানী শুধু একজন সফল অভিনেত্রী নন, তিনি একজন নিবেদিতপ্রাণ মা-ও। মায়ের কাছ থেকে পাওয়া অভিনয়, নাচ ও আঁকার দক্ষতার কথা যেমন সে উল্লেখ করেছে, তেমনি মায়ের স্বল্পমেজাজের বিষয়টিও মজার ছলে তুলে ধরেছে আদিরা।</p>

<p>চিঠির প্রতিটি লাইনে ফুটে ওঠে পর্দার বাইরের এক ভিন্ন রানী মুখার্জি যেখানে তিনি কোনো তারকা নন, বরং একজন মা, একজন আশ্রয় এবং একজন অনুপ্রেরণা। ভবিষ্যতে মায়ের মতোই দয়ালু, আত্মবিশ্বাসী ও শক্তিমান মানুষ হয়ে ওঠার স্বপ্নের কথাও জানায় আদিরা। চিঠির শেষে মা-মেয়ের অটুট বন্ধনের কথাই যেন সবচেয়ে গভীরভাবে ছুঁয়ে যায় দর্শকের মন।</p>

<p>তিন দশকের অভিনয়জীবনে অসংখ্য জনপ্রিয় চরিত্র ও স্মরণীয় পারফরম্যান্স উপহার দেওয়া রানী মুখার্জির এই ব্যক্তিগত মুহূর্ত মনে করিয়ে দেয় রুপালি পর্দার উজ্জ্বলতার আড়ালেও রয়েছে ভালোবাসা, পরিবার ও আবেগে গড়া এক নীরব কিন্তু শক্ত ভিত। আর সেই ভিতের কেন্দ্রেই রয়েছেন রানী একজন অভিনেত্রী, আর তার চেয়েও বড় করে, একজন মা।</p>

<p>এদিকে &lsquo;মারদানি&rsquo; সিরিজে শুরু থেকেই কেন্দ্রীয় চরিত্রে অভিনয় করে আসছেন রানী মুখার্জি। তৃতীয় পর্বেও তিনি ফিরছেন সেই সাহসী পুলিশ অফিসারের ভূমিকায়। ইয়াশ রাজ ফিল্মসের প্রযোজনায়, আদিত্য চোপড়ার তত্ত্বাবধানে নির্মিত এবং অভিরাজ মিনাওয়ালা পরিচালিত &lsquo;মারদানি ৩&rsquo; মুক্তি পাবে আগামী ৩০ জানুয়ারি।</p>