<p>জনপ্রিয় সামাজিক যোগাযোগমাধ্যম&nbsp;ইনস্টাগ্রামে&nbsp;বড় ধরনের&nbsp;তথ্য ফাঁস করার ঘটনা ঘটেছে। এতে প্রায়&nbsp;১ কোটি ৭৫ লাখ ব্যবহারকারীর ব্যক্তিগত&nbsp;তথ্য ঝুঁকির মুখে পড়েছে। এ কারণে প্ল্যাটফর্মটি থেকে&nbsp;সম্প্রতি অনেক ব্যবহারকারী তাদের পাসওয়ার্ড রিসেট বা পরিবর্তন করার অনুরোধ পেয়েছেন ।</p>

<p>অ্যান্টিভাইরাস সফটওয়্যার কোম্পানি &lsquo;ম্যালওয়্যারবাইটস&rsquo;-এর রিপোর্ট অনুসারে জানা গেছে, ইনস্টাগ্রামে এ ঘটনায় ব্যবহারকারীদের &lsquo;সংবেদনশীল তথ্য&rsquo; প্রকাশ্যে এসেছে।</p>

<p>ফাঁস হওয়া তথ্যের মধ্যে রয়েছে ব্যবহারকারীদের ইউজারনেম, ঠিকানা, ফোন নম্বর ও ইমেইল&nbsp;অ্যাড্রেসসহ আরও অনেক ব্যক্তিগত তথ্য। তা প্রতিবেদনে লিখেছে প্রযুক্তি সাইট এনগ্যাজেট।</p>

<p>&lsquo;ম্যালওয়্যারবাইটস&rsquo; বলেছে, &lsquo;এসব তথ্য ডার্ক ওয়েবে বিক্রির জন্য রাখা আছে এবং ব্যবহারকারীদের এসব ব্যক্তিগত তথ্যের অপব্যবহার করতে পারে সাইবার অপরাধীরা।&rsquo;</p>

<p>নিজেদের গ্রাহকদের পাঠানো এক ইমেইলে &lsquo;ম্যালওয়্যারবাইটস&rsquo; আরও বলেছে, &lsquo;নিয়মিত ডার্ক ওয়েব স্ক্যানিংয়ের সময় তথ্য ফাঁসের বিষয়টি ধরতে পেরেছে তারা। ২০২৪ সালের এক ঘটনায় ইনস্টাগ্রামের এপিআই উন্মুক্ত হয়ে যাওয়ার ফলে এসব তথ্য ফাঁস হয়ে থাকতে পারে।&rsquo;</p>

<p>এ কারণে অনেক ব্যবহারকারী তাদের ইমেইলে ইনস্টাগ্রাম থেকে পাসওয়ার্ড রিসেটের অনুরোধ পাচ্ছেন।</p>

<p>ফাঁস হওয়া এসব তথ্য ব্যবহার করে ভয়াবহ আক্রমণ চালাতে পারে সাইবার অপরাধীরা। যার মধ্যে রয়েছে যেমন ফিশিং বা প্রতারণামূলক মেসেজ ও সরাসরি অ্যাকাউন্ট দখল করে নেওয়া মতো বিষয়।</p>

<p>যদিও এখন পর্যন্ত এই ঘটনা নিয়ে আনুষ্ঠানিক কোনো বিবৃতি দেয়নি ইনস্টাগ্রামের মূল কোম্পানি মেটা। তবে তথ্য ফাঁসের ঘটনায় মেটার বিপাকে পড়ার ঘটনা এবারই প্রথম নয়।</p>

<p>নিজেদের স্বার্থে ব্যবহারকারীরা এখনই তাদের পাসওয়ার্ড বদলে ফেলা ও টু-ফ্যাক্টর অথেন্টিকেশন চালু করে নিতে পারেন, সেটিই এ মুহূর্তে বুদ্ধিমানের কাজ হবে।</p>

<p>আরও ভালো হয় ব্যবহারকারী যদি মেটার &lsquo;অ্যাকাউন্টস সেন্টার&rsquo; থেকে দেখে নিতে পারেন যে, তার অ্যাকাউন্টটি বর্তমানে কোন কোন ডিভাইসে লগ-ইন আছে।</p>