<p>ঈদুল ফিতরের আগে উৎসব ভাতা ও বকেয়া বেতন পরিশোধের দাবিতে বরিশাল সিটি করপোরেশনের (বিসিসি) পরিচ্ছন্নতাকর্মীরা মানববন্ধন ও বিক্ষোভ কর্মসূচি পালন করেছেন।&nbsp;</p>

<p>বুধবার (১১ মার্চ) সকালে নগরীর অশ্বিনীকুমার হলের সামনে এই কর্মসূচি অনুষ্ঠিত হয়।<br />
মানববন্ধনে অংশ নিয়ে পরিচ্ছন্নতাকর্মীরা অভিযোগ করেন, দীর্ঘদিন ধরে তারা নানা বৈষম্যের শিকার হচ্ছেন। প্রতিদিন কঠোর পরিশ্রম করেও মাস শেষে পূর্ণ বেতন পান না। ৩০ দিন কাজ করলেও তাদের বেতন দেওয়া হয় মাত্র ২২ দিনের। ঈদ সামনে রেখে তারা উৎসব ভাতা ও বকেয়া বেতন পরিশোধের দাবি জানান।</p>

<p>জানা গেছে, বরিশাল সিটি করপোরেশনের বিভিন্ন শাখায় প্রায় ২ হাজার ২০০ পরিচ্ছন্নতাকর্মী কর্মরত রয়েছেন। নগরীর ড্রেন পরিষ্কার, রাস্তা ঝাড়ু দেওয়া, ময়লা অপসারণ এবং মশকনিধনসহ নানা গুরুত্বপূর্ণ দায়িত্ব পালন করেন তারা।<br />
মানববন্ধনে বক্তব্য দিতে গিয়ে কয়েকজন শ্রমিক বলেন, গত বছরও তাদের উৎসব ভাতা ও ইফতার ভাতা দেওয়া হয়েছিল। কিন্তু এ বছর প্রশাসনের হঠকারী সিদ্ধান্তে সেই ভাতা বন্ধ করে দেওয়া হয়েছে বলে তারা অভিযোগ করেন। ঈদের আগে এই ভাতা না পেলে পরিবার নিয়ে উৎসব পালন করা কঠিন হয়ে পড়বে বলেও জানান তারা।<br />
পরিচ্ছন্নতাকর্মী কালু বলেন, আমাদের বলা হয়েছিল বোনাস দেওয়ার বিষয়ে দুই দিনের মধ্যে সিদ্ধান্ত জানানো হবে। কিন্তু আজ প্রধান নির্বাহী কর্মকর্তা জানিয়ে দিয়েছেন যে বোনাস দেওয়ার কোনো নিয়ম নেই।</p>

<p>আরেক পরিচ্ছন্নতাকর্মী শাহিন বলেন, করপোরেশনের কর্মকর্তাদের অনেক সময় খুঁজে পাওয়া যায় না, কিন্তু আমাদের সব সময় পাওয়া যায়। আমরা ড্রেন পরিষ্কার করি, রাস্তা ঝাড়ু দিই, মশা নিধন করি, নগরীকে পরিষ্কার রাখতে সব কাজই করি আমরা। অথচ ঈদের সময় আমাদের বোনাস দেওয়া হবে না, এটা মেনে নেওয়া যায় না।</p>

<p>তারা আরও বলেন, আগামী ২৭ রমজানের মধ্যে বকেয়া বেতন ও ঈদ বোনাস পরিশোধ না করা হলে বরিশাল সিটি করপোরেশনের প্রায় ২ হাজার ২০০ পরিচ্ছন্নতাকর্মী একযোগে কাজ বন্ধ করে দেবেন। এতে নগরীর পরিচ্ছন্নতা কার্যক্রম বন্ধ হয়ে যাওয়ার আশঙ্কা রয়েছে।</p>

<p>এদিকে বিষয়টি নিয়ে বরিশাল সিটি করপোরেশনের প্রধান নির্বাহী কর্মকর্তা রেজাউল বারী বলেন, পরিচ্ছন্নতাকর্মীদের বোনাস দেওয়ার কোনো বিধান সরকারি পরিপত্রে নেই। আগে মেয়ররা নিজ উদ্যোগে বিভিন্নভাবে ব্যবস্থা করে অনুদান দিতেন। তবে বর্তমানে নিয়ম অনুযায়ী যা করার সেটাই করা হচ্ছে। এছাড়া তাদের বেতনও আগের তুলনায় বৃদ্ধি করা হয়েছে।</p>

<p>তবে পরিচ্ছন্নতাকর্মীরা বলছেন, তাদের দাবি পূরণ না হলে ঈদের আগে কঠোর কর্মসূচি ঘোষণা করা হবে। এতে নগরীর গুরুত্বপূর্ণ পরিচ্ছন্নতা কার্যক্রমে স্থবিরতা তৈরি হতে পারে বলে আশঙ্কা করা হচ্ছে।</p>