<p>বাংলাদেশ এমন দেশ হবে যেখানে সব নারীরা নিরাপদ থাকবেন বলে আশা প্রকাশ করেছেন প্রধানমন্ত্রী তারেক রহমানের স্ত্রী ডা. জুবাইদা রহমান।</p>

<p>রোববার (৮ মার্চ) সকালে রাজধানীর ওসমানী স্মৃতি মিলনায়তনে আন্তর্জাতিক নারী দিবসের আলোচনা সভায় তিনি এ কথা বলেন।</p>

<p>নারী দিবসে সততা, মর্যাদা ও সামাজিক ন্যায়বিচারের অঙ্গীকারের আহ্বান জানিয়ে ডা. জুবাইদা রহমান বলেন, &lsquo;নারী যখন এগিয়ে যায়, জাতিও এগিয়ে যায়। বাংলাদেশও সব নারী এবং কন্যার জন্য নিরাপদ হবে।&rsquo;</p>

<p>তিনি বলেন, শত অত্যাচারের মধ্যেও বেগম খালেদা জিয়া ছিলেন অদম্য এবং সাহসে অবিচল।</p>

<p>মহিলা ও শিশু বিষয়ক মন্ত্রণালয়ের আয়োজনে অনুষ্ঠানে বিভিন্ন ক্ষেত্রে অবদানের জন্য বিএনপির প্রয়াত চেয়ারপারসন বেগম খালেদা জিয়াসহ ছয় বিশিষ্ট নারীকে &lsquo;অদম্য নারী পুরস্কার&rsquo; প্রদান করা হয়। রাষ্ট্রপতি মোহাম্মদ সাহাবুদ্দিন তাদের হাতে এ পুরস্কার তুলে দেন।</p>

<p>অর্থনৈতিক ক্ষেত্রে নুরুন নাহার আক্তার, &lsquo;শিক্ষা ও চাকরিক্ষেত্রে সাফল্য অর্জনকারী নারী&rsquo; ক্যাটাগরিতে মোছা. ববিতা খাতুন, &lsquo;সফল জননী নারী&rsquo; ক্যাটাগরিতে নুরবানু কবীর, &lsquo;নির্যাতনের দুঃস্বপ্ন মুছে ফেলে জীবন সংগ্রামে জয়ী নারী&rsquo; ক্যাটাগরিতে মোছা. শমলা বেগম এবং &lsquo;সমাজ উন্নয়নে অসামান্য অবদান রেখেছেন যে নারী&rsquo; ক্যাটাগরিতে মোছা. আফরোজা ইয়াসমিন শ্রেষ্ঠ অদম্য নারী হিসেবে পুরস্কার গ্রহণ করেন।</p>