<p>ঘাট ব্যবস্থাকে আরও ভালো কীভাবে করা যায়, সেই দিক থেকে সরকারের অনেক পরিকল্পনা রয়েছে বলে জানিয়েছেন&nbsp;সংস্কৃতি প্রতিমন্ত্রী আলী নেওয়াজ মাহমুদ খৈয়ম। তিনি বলেছেন, আমাদের সরকার সড়ক ও নদী পথে যানচলাচলে এবং উন্নয়ন ব্যবস্থাপনায় একটি পরিবর্তন আনার জন্য চেষ্টা করছে। আপনারা দেখেছেন, ঈদেও এবার নানা ধরনের পদক্ষেপ গ্রহণ করেছিল সরকার।</p>

<p>বৃহস্পতিবার (২৬ মার্চ) বিকেলে দৌলতদিয়া ৩ নম্বর ফেরিঘাটে বাস ডুবির ঘটনার উদ্ধার অভিযান পরিদর্শন এসে তিনি সাংবাদিকদের এসব কথা বলেন।</p>

<p>সংস্কৃতি প্রতিমন্ত্রী খৈয়ম বলেন, এখন দীর্ঘদিন ধরে নানা ধরনের অচল অবস্থা চলে আসছে। বাংলাদেশ সরকার সবেমাত্র ক্ষমতায় বসেছে। আমাদের এই অঞ্চলের নদীভাঙন রক্ষা করার জন্য এবং ঘাট ব্যবস্থার উন্নয়নের জন্য বিআইডব্লিউটিএ ও বিআইডব্লিউটিসির কর্মকর্তারা এসেছেন। তারা এটা গভীরভাবে পরীক্ষা করে দেখছেন, যাতে ভবিষ্যতে ঘাট ব্যবস্থাপনাকে আরও ভালো করা যায়।</p>

<p>প্রতিমন্ত্রী বলেন, দৌলতদিয়ায় মর্মান্তিক বাসডুবির ঘটনায় আমরা গভীরভাবে শোকাহত। বাংলাদেশ সরকার এই দুর্ঘটনার পরিপ্রেক্ষিতে তাৎক্ষণিক ব্যবস্থা নিয়েছে। আমাদের এখানে যারা সংশ্লিষ্ট ছিল বিআইডব্লিউটিএ, বিআইডব্লিউটিসি, ফায়ার সার্ভিস, কোস্ট গার্ড, জেলা প্রশাসন, জেলা পুলিশসহ রাজনৈতিক দলের নেতাকর্মীরা সবাই খুবই গুরুত্বপূর্ণ ভূমিকা রেখেছেন সহযোগিতা করেছেন। সেই সহযোগিতার ভেতর দিয়ে আপনারা জানেন, ইতোমধ্যে আমরা উদ্ধার কাজ প্রায় সমাপ্তির পথে চলে এসেছি। এখনও উদ্ধার কাজ চলছে। এখন পর্যন্ত ২৬ জনের মরদেহ উদ্ধার করে তাদের পরিবারের কাছে হস্তান্তর করা হয়েছে।&nbsp;</p>

<p>খৈয়ম বলেন, আমরা আশা করি, খুব তাড়াতাড়ি আমরা প্রধানমন্ত্রী তারেক রহমানের নেতৃত্বে বাংলাদেশে সড়ক দুর্ঘটনা রোধ এবং জলপথে, নৌপথে সকল ধরনের দুর্ঘটনা রোধে যা যা করার দরকার সেগুলো করবে।</p>

<p>তিনি আরও বলেন, উদ্ধার কাজ এখনও চলছে, শেষ হয়নি। আমরা দেখেছি দুই দিন, তিনদিন পরেও ডেটবডি পাওয়া যায়। এজন্য আমাদের উদ্ধার কাজ চলমান থাকবে। আমরা আশা করি আর ১/২ দিন এটা চলতে থাকবে। উদ্ধার অভিযান শেষ হলে আমরা সবাইকে বিস্তারিত জানাব।</p>

<p>এসময় নৌ পুলিশ, বিআইডব্লিউটিএ, বিআইডব্লিউটিসি, নৌ পুলিশ, গোয়ালন্দ ঘাট থানা পুলিশ, ফায়ারসার্ভিসসহ স্থানীয়রা উপস্থিত ছিলেন।</p>