<p>ইতিহাসের শিক্ষা বর্তমান সরকার লাগাতার চর্চা করবে, কারণ এই চর্চার ওপরেই সুশাসনের গতি নির্ভর করে বলে মন্তব্য করেছেন, তথ্য ও সম্প্রচার মন্ত্রী জহির উদ্দিন স্বপন।</p>

<p>মঙ্গলবার (২৪ মার্চ) রাজধানীর সিরডাপ মিলনায়তনে &lsquo;ফিরে দেখা সেই সময়&rsquo; বইয়ের মোড়ক উন্মোচন অনুষ্ঠানে প্রধান অতিথির বক্তব্যে তিনি এ কথা বলেন।</p>

<p>মন্ত্রী বলেন, অতীতের নির্বাচন ও রাজনৈতিক অভিজ্ঞতা বিশ্লেষণ করে ভবিষ্যৎ প্রজন্মের জন্য সঠিক দিকনির্দেশনা তৈরি করা জরুরি। বিশেষ করে দশম, একাদশ ও দ্বাদশ জাতীয় সংসদ নির্বাচনের রাজনৈতিক ও সামাজিক প্রেক্ষাপট নিয়ে দেশ-বিদেশে যে আলোচনা রয়েছে, তা আরও গভীরভাবে মূল্যায়ন করা প্রয়োজন।</p>

<p>তিনি আরও বলেন, সমাজে বিতর্কচর্চা শক্তিশালী না হলে গণতন্ত্রও শক্তিশালী হয় না। তরুণদের যুক্তিনির্ভর চিন্তা ও মতবিনিময়ের চর্চায় উদ্বুদ্ধ করার ওপর গুরুত্বারোপ করেন তিনি।</p>

<p>তত্ত্বাবধায়ক সরকার ব্যবস্থা প্রসঙ্গে মন্ত্রী বলেন, বিষয়টি বর্তমানে আদালতে বিচারাধীন। আদালতের চূড়ান্ত রায় এবং সংসদীয় আলোচনা শেষে এ বিষয়ে স্পষ্ট সিদ্ধান্ত আসবে।</p>

<p>তিনি বলেন, ইতিহাস থেকে শিক্ষা নিয়েই ভবিষ্যতে অবাধ, সুষ্ঠু ও অংশগ্রহণমূলক নির্বাচন নিশ্চিত করা সম্ভব। এ লক্ষ্যে সরকার গবেষণাধর্মী কাজকে গুরুত্ব দিচ্ছে।</p>

<p>অনুষ্ঠানে জাতীয় প্রেসক্লাবের সভাপতি ও কালের কণ্ঠ সম্পাদক হাসান হাফিজ বলেন, বর্তমান বৈশ্বিক প্রেক্ষাপটে যুক্তিনির্ভর সমাজ গঠনে দেশে বিতর্কচর্চা আরও জোরদার করা প্রয়োজন। স্কুল ও গণমাধ্যমে বিতর্কের প্রসার বাড়ানোর ওপর গুরুত্ব দেন তিনি।</p>

<p>বাংলাদেশ ফেডারেল সাংবাদিক ইউনিয়নের মহাসচিব কাদের গণি চৌধুরী বলেন, বইটি সমাজে দুর্নীতি, গুম, খুনসহ বিভিন্ন অনিয়মের বিরুদ্ধে সচেতনতা তৈরিতে ভূমিকা রাখবে। তিনি তরুণদের বই পড়ার অভ্যাস গড়ে তোলার আহ্বান জানান।</p>

<p>অনুষ্ঠানে আরও বক্তব্য দেন উন্মুক্ত বিশ্ববিদ্যালয়ের উপাচার্য অধ্যাপক ড. ছিদ্দিকুর রহমান খান, দৈনিক যুগান্তরের সম্পাদক আবদুল হাই শিকদার, জাতীয় প্রেসক্লাবের সাবেক সাধারণ সম্পাদক সৈয়দ আবদাল আহমদসহ অনেকে।</p>

<p>অনুষ্ঠান শেষে অতিথিদের মাঝে &lsquo;ফিরে দেখা সেই সময়&rsquo; বইটি বিতরণ করা হয়।</p>