<p>রুটিন মিশন চলাকালীন যান্ত্রিক ত্রুটির কবলে পড়ে কাতারের সামরিক বাহিনীর একটি হেলিকপ্টার আঞ্চলিক জলসীমায় বিধ্বস্ত হয়েছে।</p>

<p>রোববার (২২ মার্চ) এক বিবৃতিতে মন্ত্রণালয় এই তথ্য নিশ্চিত করে কাতারের প্রতিরক্ষা মন্ত্রণালয়। খবর আনাদুলো এজেন্সি।</p>

<p>বিবৃতিতে বলা হয়, হেলিকপ্টারটি &lsquo;রুটিন ডিউটি&rsquo; পালন করার সময় কারিগরি সমস্যার সম্মুখীন হয়ে সাগরে আছড়ে পড়ে। দুর্ঘটনার পরপরই নিখোঁজ ক্রু সদস্য এবং যাত্রীদের খুঁজে বের করতে ব্যাপক তল্লাশি ও উদ্ধার অভিযান শুরু করেছে দেশটির কোস্টগার্ড ও নৌবাহিনী।</p>

<p>প্রাথমিক তদন্তে যান্ত্রিক ত্রুটির কথা উল্লেখ করা হলেও দুর্ঘটনার বিস্তারিত কারণ এখনো জানা যায়নি। তবে এটি কোনো শত্রুভাবাপন্ন দেশের হামলা বা নাশকতামূলক কর্মকাণ্ডের ফলাফল নয় বলে ইঙ্গিত দিয়েছে কাতার কর্তৃপক্ষ।</p>

<p>এই দুর্ঘটনাটি এমন এক সময়ে ঘটল যখন মধ্যপ্রাচ্যে চরম উত্তেজনা বিরাজ করছে। গত ২৮ ফেব্রুয়ারি ইরান বনাম মার্কিন-ইসরায়েলি যৌথ বাহিনীর যুদ্ধ শুরু হওয়ার পর থেকে কাতার বারবার ইরানি ড্রোন ও ক্ষেপণাস্ত্র হামলার লক্ষ্যবস্তু হয়েছে। বিশেষ করে বিশ্বের অন্যতম বৃহত্তম এলএনজি উৎপাদন কেন্দ্র &#39;রাস লাফান ইন্ডাস্ট্রিয়াল সিটি&#39; এবং রাজধানী দোহার অদূরে অবস্থিত আল-উদেইদ বিমানঘাঁটি লক্ষ্য করে ইরান একাধিকবার হামলা চালিয়েছে।</p>

<p>যদিও আল-উদেইদ ঘাঁটিতে ছোড়া বেশিরভাগ মিসাইল ও ড্রোন লক্ষ্যভ্রষ্ট হয়েছে, তবুও চলমান এই যুদ্ধকালীন পরিস্থিতির মধ্যেই কাতারের সামরিক হেলিকপ্টার বিধ্বস্ত হওয়ার ঘটনাটি বিশেষ গুরুত্বের সঙ্গে দেখা হচ্ছে।</p>